Adakah rakyat rindu zaman Kerajaan Kleptokrasi?

Data berkaitan Malaysia.

Ada seorang ex-PM katanya kita ni rindu kan zaman BN. Alahai… malu2 kucing pulak. Sebenarnya nak cakap Rakyat rindu zaman dia.

Dalam FB ditunjukkan dialah PM terbaik Malaysia. Walhal pernah dinamakan Menteri Kewangan terteruk di Asia.

Dari segi ekonomi, jenuh juga team media dan cytro berbayar dia sebarkan propaganda dan spin-menyepin. Kononnya, dia yang paling pandai jaga ekonomi.

Makanya, hari ni saya bentangkan FAKTA (bukan AUTA) mengenai Malaysia sepanjang beliau memerintah.

(i) Kadar KDNK Pertumbuhan negara
Purata 5.4% dari tahun 2010-2018, berbanding 9.5% (tahun 1988-1996).

(ii) Ranking Eksport global
– Dari tangga ke-18 dalam dunia (2004) turun ke tangga 23 (2010) dan turun lagi tangga ke-26 (2018).
– Sebagai perbandingan Vietnam tangga ke-50 (2000) sekarang telah mendahului kita di tangga ke-22. Thailand juga potong kita pada tangga ke-25.

(iii) Pelaburan Langsung Asing (FDI)
– Daripada menjadi antara destinasi utama pelaburan asing pada awal tahun 2000, namun bermula sejak tahun 2016 Malaysia merudum dari segi FDI.
– Singapura, Thailand dan Indonesia jauh meninggalkan kita. Sejak tahun 2015 juga, negara Vietnam yang dulunya ke belakang, sekarang melonjak FDInya mengalahkan Malaysia.

(iv) CPI- Kadar Kuasa Belian Pengguna
– Mengikut Jabatan Statistik, kuasa beli isi rumah menyusut 16.7% berbanding 10 tahun lepas.
– Ini bermakna harga barang makin mahal sejak pengenalan GST dan kita kurang daya membeli.

(v) Ekuiti korporat warga tempatan
– Pemilikan ekuiti Bumiputera jatuh dari 23.4% (2011) kepada 16.2% (2015).
– Pegangan ekuiti bukan Bumiputera menurun dari 34.8% kepada 30.7% dalam tempoh yang sama.
– Untuk perbandingan, pemilikan ekuiti warga asing meningkat dari 37.2% kepada 45.3%.

(vi) Tanah Rezab Melayu tinggal 12% sahaja sebagaimana yang dilaporkan pada awal tahun 2018.

Ini bukan sendiri bikin punya statistik. Ini semua data keluaran Kerajaan UMNO sekarang, boleh semak dalam Laporan RMK-12 dan statistik Jabatan Standard sendiri. Malah kalau rajin boleh google saja untuk tahu kedudukan Malaysia berbanding negara lain.

Yang dia dok spin, kononnya zaman dia KLSE paling baik. Selalu la team dia cakap capital market bull run masa dia memerintah.

Sebenarnya, indikasi ekonomi pakai pasaran saham hanya berbentuk sentimen dan boleh dimanipulasi. Lagi satu, pasaran saham ni yang buat untung hanya golongan kayangan, benefitnya selalunya sangat payah sampai ke golongan marhein.

Makanya jangan la dipercayakan ex-PM kita yang selalu angkat bakul sendiri. Banyak yang propa dari yang benar.

Yang kita hendak negara kembali ke zaman bilamana Malaysia digelar Tiger of Asia.

Takde maknanya kita rindu zaman BN dia, bila Malaysia digelar Kerajaan Kleptokrasi terteruk dalam sejarah dunia.

Liyana Marzuki

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Wartawan berkumpul di IJN pantau perkembangan Dr M

Susulan laporan Tun Dr Mahathir Mohamad dimasukkan semula bagi menerima rawatan di Institut Jantung Negara (IJN) hari ini, para wartawan mula berkumpul di pusat perubatan tersebut.

Wartawan dilihat berkampung di IJN mengikuti perkembangan terkini bekas Perdana Menteri, Tun Dr. Mahathir Mohamad.

Terdahulu, tular laporan dakwaan Dr Mahathir kini berada dalam keadaan membimbangkan dan sedang dirawat rapi pakar di IJN.

Bagaimanapun, IJN memaklumkam, satu kenyataan media dijangka dikeluarkan dalam masa terdekat.

Dr Mahathir sebelum ini juga dimasukkan ke IJN pada 7 Januari lalu dan dibenarkan keluar pada 13 Januari lepas.


Zahid sekutu pengkhianat bangsa tarik sokongan terhadap PN: Qiam

Pertubuhan Gerakan Qiam menyifatkan Datuk Seri Ahmad Zahid Hamidi dan kemnya yang menarik diri daripada menyokong Kerajaan Perikatan Nasional (PN) sebagai pengkhianat bangsa.

Sambil menggesa Zahid dan sekutunya bertaubat, Qiam juga berpendapat undi percaya terhadap kepemimpinan Perdana Menteri Tan Sri Muhyiddin Yassin di Parlimen tidak dibuat.

Presiden Qiam Datuk Sirajuddin Salleh mengingatkan semua pihak dengan memetik tiga amanat utama Yang di-Pertuan Agong dan Raja-Raja Melayu ketika titah ucapan sambutan Maal Hijrah iaitu menghentikan sengketa, jangan berebut kuasa dan bersatu.

“Pertubuhan Gerakan Qiam menyokong penuh titah ini dan berpendapat tidak ada saranan atau tuntutan yang lebih jelas dan besar dari tiga perkara ini semasa negara dan dunia berperang dengan pandemik Covid-19. Lebih sejuta rakyat yang telah dijangkiti Covid-19
dan lebih 11,000 yang meninggal dunia,” katanya dalam kenyataan hari ini.

Bagaimanapun katanya blok pembangkang, serta Zahid dengan kemnya terus menyerang kerajaan dengan menuntut Muhyiddin berundur dan mempercepatkan sidang Dewan Rakyat bagi menggulingkan kerajaan.

“Tidak cukup dengan itu, pembangkang mengadakan demonstrasi jalanan. Apakah tujuan mereka agar media luar negara melaporkan Malaysia dalam keadaan huru-hara?

“Pelabur asing menjadi takut untuk melabur di sini. Bagaimana dapat dipulihkan ekonomi negara jika inilah perbuatan mereka? Perbuatan khianat ini tidak harus dimaafkan,” katanya.

Sirajuddin mempersoalkan adakah tindakan UMNO menarik sokongan terhadap kerajaan PN kerana hendak berpakat dengan DAP dan PKR membentuk kerajaan baharu.

“Apakah mereka lupa siapa itu DAP setelah melihat 22 bulan DAP dalam Kerajaan PH? Butakah mata hati mereka? Apakah mereka juga lupa siapa itu Pemimpin PKR?

“Bukankah Perhimpunan Agong UMNO sudah buat resolusi “NO DAP, NO ANUAR”. Pada QIAM, Presiden UMNO dan kumpulan yang menarik sokongan kepada kerajaan PN itu bolehlah disifatkan sebagai pengkhianat bangsa.

“Kita harap agar orang UMNO dan rakyat keseluruhannya jangan sekali-kali memberi undi kepada muka-muka pengkhianat bangsa ini ini pada mana-mana sekali pun,” tegas beliau lagi.

Sirajuddin turut membangkitkan persoalan mengenai siapa yang layak dan berkaliber untuk menjadi Perdana Menteri di kalangan pembangkang dan kem Zahid untuk menggantikan Muhyiddin

“Di satu segi pula, jika ditukar Perdana Menteri sekali pun, apakah masalah Covid-19 ini boleh mereka hapuskan sekelip mata? Apakah buta mata hati mereka untuk melihat bahawa negara-negara di dunia termasuk negara besar sekali pun masih bergelut memerangi wabak Covid-19 ini?,” katanya.

Pada masa sama beliau juga berkata Qiam menggesa Pengerusi Pejuang Tun Dr Mahathir Mohamad membimbing dan membawa pemimpin-pemimpin UMNO, PAS, Bersatu supaya berbaik semula membentuk tulang belakang yang kuat sebagai kerajaan negara ini.


Tiga negeri dijangka berdepan hujan berterusan hingga esok: MetMalaysia

Jabatan Meteorologi Malaysia (MetMalaysia) hari ini mengeluarkan amaran hujan lebat berterusan (Buruk) yang dijangka berlaku di Sarawak iaitu di Kuching, Serian, Samarahan, Sri Aman dan Betong (Pusa and Betong) sehingga esok (6 Mac).

Sarawak, Pahang dan Johor yang sudah berdepan bencana banjir diramal akan mengalami hujan berterusan sehingga esok bermula hari ini.

MetMalaysia juga pada 10.35 pagi ini mengeluarkan amaran hujan berterusan (Waspada) yang dijangka berlaku di Betong (Saratok dan Kabong), Sarikei, Sibu (Sibu dan Kanowit) dan Mukah (Tanjung Manis, Daro dan Matu) di Sarawak, juga sehingga esok.

Sementara itu amaran hujan berterusan (Waspada) itu juga dikeluarkan bagi kawasan di Pahang (Kuantan, Pekan dan Rompin) dan Johor (Kluang, Mersing dan Kota Tinggi).


Isu banjir Shah Alam ditangani jika PN bentuk kerajaan: Dr Afif

Isu banjir yang melanda ibu negeri Selangor, Shah Alam, akan ditangani dan cuba diselesaikan sekiranya Perikatan Nasional (Perikatan) dipilih menjadi Kerajaan Persekutuan dalam Pilihan Raya Umum Ke-15 (PRU-15) Sabtu ini.

Calon Perikatan Parlimen Shah Alam Dr Afif Bahardin pada masa sama berkata dinding pemisah antara agensi kerajaan dan rakyat perlu diruntuhkan supaya segala permasalahan dapat diselesaikan secara bersama.

“Ia bukan soal peruntukan atau projek, tetapi setiap agensi baik Majlis Bandaraya Shah Alam (MBSA), kerajaan negeri dan Persekutuan, Jabatan Pengaliran dan Saliran (JPS), NGO, pihak swasta serta masyarakat perlu duduk sekali bincang bagaimana kita mencari solusi,” katanya.

Beliau berkata demikian dalam program Agenda Awani Malaysia Memilih, semalam.

Menurutnya apabila bercakap mengenai Shah Alam masalah yang sering dibangkitkan ialah bekalan air dan banjir.

“Oleh itu setiap agensi kerajaan tidak boleh bekerja dalam kepompong sendiri dan harus saling melengkapi supaya masalah ditangani dengan cekap,” katanya.

Dr Afif memaklumkan pihaknya sudah mula berjumpa dengan JPS dan dimaklumkan tentang beberapa fasa perancangan naik taraf Sungai Damansara dan penyelesaian banjir di Sri Muda serta Kota Raja.

Begitupun tegas beliau, walaupun sudah ada peruntukan untuk projek-projek tersebut dilaksanakan, perlunya komiten kerajaan dan beliau akan memastikan bajet itu benar-benar disalurkan untuk projek tersebut.

Pada masa sama, Dr Afif juga mahu memberi tumpuan untuk menjadikan Shah Alam bandar yang kalis masa depan, yang diumumkan dalam manifestonya untuk dinilai pengundi kawasan ini.

“Jadi ini memerlukan kerjasama semua pihak, sebab itu tema yang saya bawa ini sebenarnya adalah inklusiviti.

“Saya nak ajak semua warga Shah Alam berhubung dengan saya, jadikan saya sebagai platform untuk saya berhubung dengan agensi dan kerajaan untuk kita dapatkan maklumat, peruntukan dan penyelesaian bagi masalah-masalah yang dihadapi warga Shah Alam,” katanya.


17 kematian semalam, terendah sejak lebih tujuh bulan lalu

Seramai 17 pesakit di 10 negeri meninggal dunia akibat komplikasi Covid-19 dalam tempoh 24 jam semalam – jumlah kematian harian terendah sejak kira-kira tujuh bulan lalu.

Berdasarkan data terdahulu, jumlah kematian harian terendah pernah direkodkan sebelum ini ialah sebanyak 24 kes pada 21 November lalu.

Sejak wabak Covid-19 melanda negara awal tahun lalu hingga semalam sebanyak 30,538 pesakit meninggal dunia, termasuk 6,181 kes yang belum sempat dibawa ke hospital (BID).

Daripada jumlah keseluruhan kematian itu, 67.7 peratus membabitkan pesakit Covid-19 yang tidak divaksinasi; belum lengkap vaksinasi (24.5 peratus); dan lengkap vaksinasi (7.8 peratus).

Sebanyak 80.1 peratus kematian pula membabitkan warganegara, manakala 19.9 peratus rakyat asing. Kematian membabitkan golongan lelaki adalah sebanyak 59.0 peratus, dan wanita (41.0 peratus).

Jumlah kematian harian tertinggi semalam hanya sebanyak tiga kes yang direkodkan di Selangor, menjadikan kumulatif di negeri itu naik sedikit kepada 9,811 kes.

Bagaimanapun, jumlah kes aktif di Selangor meningkat kepada 18,303 kes berbanding 18,291 kes pada Khamis.

Daripada jumlah kes aktif itu, 16,065 pesakit menjalani kuarantin di rumah; 1,137 ditempatkan di PKRC; 1,017 dimasukkan ke hospital; dan 84 dirawat di unit rawatan rapi (ICU), dengan 56 pesakit memerlukan alat bantuan pernafasan.

Bagi negeri-negeri lain, Kementerian Kesihatan Malaysia (KKM) melaporkan Negeri Sembilan, Perlis, Sabah, Terengganu dan Kuala Lumpur masing-masing mencatat dua kes kematian; diikuti masing-masing satu di Johor, Kelantan, Melaka, dan Sarawak.

Tiada kes kematian direkodkan di Kedah, Pahang, Perak, Pulau Pinang, Labuan dan Putrajaya.

Sementara itu, KKM memaklumkan jumlah kes aktif di seluruh negara meningkat semula sebanyak 233 kes menjadi 62,486 kes berbanding 62,253 pada Khamis.

Daripada jumlah itu, 50,925 pesakit menjalani kuarantin di rumah; 6,038 ditempatkan di PKRC; 5,024 dimasukkan ke hospital; dan 499 dirawat di ICU dengan 269 pesakit memerlukan alat bantuan pernafasan.

Keseluruhannya sehingga semalam, sebanyak 2,643,620 kumulatif kes positif dilaporkan, dengan 2,556,554 pesakit telah sembuh.


Ismail Sabri, PN sudah bertemu

Perdana Menteri Datuk Seri Ismail Sabri Yaakob memaklumkan bahawa beliau sudah mengadakan pertemuan dengan wakil Perikatan Nasional (PN) pada hari terakhir persidangan Dewan Rakyat, 4 Ogos lalu.

Beliau berkata, pada pertemuan itu, PN diwakili oleh Setiausaha Agungnya, Datuk Seri Hamzah Zainuddin dan Bendaharinya, Datuk Seri Samsuri Mokhtar.

“Mereka sudah sampaikan pandangan mereka dan saya pun sudah sampaikan pandangan saya. Setakat itu sajalah, jadi Bersatu akan bincang sesama mereka dalam Bersatu.

“Saya sudah beritahu… jadi perkara itu tidak perlu dibangkitkan. Tumpuan kita adalah untuk selesaikan isu rakyat dan pulihkan ekonomi.

“Saya ingat rakyat nak dengar lebih mengenai perkara itu. Biar kita fokus perkara yang menyentuh rakyat… itu lebih penting,” katanya menurut BH.

Beliau berkata demikian ketika melawat Pavilion Pahang di Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS), di Serdang, hari ini (13 Ogos 2022).

Sebelum ini, Hamzah dilaporkan berkata, PN akan menghantar delegasi menemui Ismail Sabri bagi membincangkan pelaksanaan terma perjanjian terkandung dalam perjanjian antara gabungan itu dengan Perdana Menteri.

5 Ogos lalu, Ketua Penerangan Bersatu Datuk Wan Saiful Wan Jan – gabungan Perikatan Nasional (PN) yang membentuk kerajaan bersama Barisan Nasional (BN) – kecewa apabila Perdana Menteri membatalkan pertemuan dengan Hamzah

Beliau mendakwa Ismail Sabri yang juga Naib Presiden UMNO membatalkan perjumpaan itu pada saat-saat akhir.

Wan Saiful dilaporkan berkata pertemuan itu sepatutnya diadakan petang semalam bagi membincangkan perjanjian berkaitan “terma-terma penting” antara PN dan perdana menteri.

“PM setuju adakan perjumpaan tersebut semalam jam 2.30 petang. Tetapi saya agak kecewa perjumpaan itu dibatalkan minit-minit akhir oleh perdana menteri.

“Jadi, kita menuntut Perdana Menteri menunjukkan sikit rasa hormat kepada Ahli-ahli Parlimen di blok yang menyokong beliau,” katanya.


Anwar membisu bila PH potong dana Bumiputera

Bersatu mempertikaikan tindakan Pengerusi Pakatan Harapan (PH), Datuk Seri Anwar Ibrahim yang berdiam diri berhubung isu peruntukan Bumiputera dipotong ketika PH menjadi kerajaan.

Timbalan Presiden Bersatu, Datuk Seri Ahmad Faizal Azumu berkata sehingga kini Anwar mahupun Guan Eng masih tidak tampil memberi respons berkait dakwaan itu.

“Kenapa PH dan pemimpinnya Datuk Seri Anwar Ibrahim berdiam diri mengenai perkara penting yang melibatkan ekonomi Bumiputera sehingga kini? Di mana ketelusan yang sering disebut oleh PH?

“Sehingga kini tiada seorang pun dari PH atau Lim Guan Eng atau Anwar yang berani memberi respon terhadap pendedahan Azmin Ali itu. Rakyat berhak mengetahui.

“Anwar dan PH tidak wajar terus membisu,” katanya dalam satu kenyataan.

Ini susulan pendedahan dibuat Ahli Majlis Pimpinan Tertinggi Bersatu, Azmin Ali Ahad lalu berkait pemotongan peruntukan RM400 juta untuk Unit Peneraju Agenda Bumiputera (TERAJU) tanpa sebarang penjelasan diberikan menteri kewangan ketika itu, Lim Guan Eng.

Malah Azmin juga mendakwa perkara sama berlaku terhadap agensi lain yang diberi mandat untuk membela dan menjaga kepentingan Melayu seperti Felda dan Ekuiti Nasional Bhd (Ekuinas).

Sehubungan itu beliau mengemukakan bantahan bertulis kepada perdana menteri ketika itu, Tun Dr Mahathir Mohamad namun tidak dilayan sebelum akhirnya berlaku ‘Langkah Sheraton’.

Sementara itu, Ahmad Faizal yang juga Menteri Belia dan Sukan sementara meragukan kemampuan Anwar membantah DAP yang merupakan parti dominan dalam PH.

“Jika dilantik perdana menteri, adakah Anwar mampu menjamin bahawa hak ekonomi Bumiputera Melayu akan dipertahankan, memandangkan bahawa DAP adalah parti dominan dalam Pakatan Harapan?

“Adakah Anwar pernah membantah dalam Majlis Presiden Pakatan Harapan terhadap tindakan-tindakan yang memprejudis ekonomi Bumiputera oleh Menteri Kewangan DAP seperti di atas?

“Apakah pemimpin DAP akan sekali lagi diberi jawatan menteri kewangan jika PH dapat membentuk kerajaan selepas PRU15?” tanyanya.


Lupus hutang tak perlu tandatangan dokumen sukuk : Tun Faisal beritahu Anwar

Susulan pendedahan yang didakwa Perdana Menteri sebagai dokumen pelupusan hutang peneroka Felda pelbagai reaksi muncul di media sosial.

Tidak terlepas juga bekas Timbalan Ketua UMNO Putrajaya, Datuk Tun Faisal Ismail Aziz yang pelik apabila Datuk Seri Anwar Ibrahim tidak tahu bahawa untuk melupuskan hutang peneroka tersebut tidak perlu menandatangani sebarang dokumen sukuk.

“K ke-7 ciri-ciri madani – kebebalan tanpa batasan. Macam manalah Menteri Kewangan Terbaik Asia boleh tak tahu yang untuk melupuskan hutang peneroka Felda hanya perlu write off saja, tak perlu tandatangan dokumen sukuk.

“Kedua, takkan tak ada pegawai MOF (Kementerian Kewangan) atau KSP (ketua setiausaha perbendaharaan) nasihatkan yang ada perbezaan antara hutang Felda dengan hutang peneroka Felda? Mat Maslan (Timbalan Menteri Kewangan 1, Datuk Seri Ahmad Maslan) ke yang nasihatkan PM10 ini?,” katanya.

Dalam pada itu Tun Faisal sempat menyindir dengan mengatakan nasihat diberikan kepada Anwar itu salah.

“Kalau geng-geng (kumpulan) ini yang nasihat, mungkin nasihat pun salahlah seabb mereka ini perkataan ‘bubar’ pun tak faham, sampai boleh kata ‘bubar’ itu sama maksudnya dengan ‘haram’…memang spesis lobak sungguh.

“Inilah akibat angkat PM ‘part-time’ dan Menteri Kewangan ‘part-time’ buat kerja,” katanya.

Tun Faisal memuat naik komen tersebut pada satu hantaran bekas Ketua Setiausaha Sulit Perdana Menteri Kelapan, Datuk Dr Marzuki Mohamad di Facebook hari ini yang mendedahkan dokumen disiarkan Anwar itu sebenarnya bukan dokumen perjanjian pelupusan hutang peneroka Felda seperti didakwa.

Sebaliknya, kata Dr Marzuki, ia merupakan perjanjian mengenai sukuk berjaminan kerajaan yang merupakan salah satu inisiatif dalam Pelan Pemulihan FELDA diluluskan Kabinet pada 14 Oktober 2020 di bawah pentadiran Tan Sri Muhyiddin Yassin.

Katanya, ketika itu Kabinet meluluskan dalam pelan pemulihan yang termasuk pelupusan 80 peratus hutang peneroka FELDA berjumlah RM8.3 bilion, penerbitan sukuk RM9.9 bilion secara berperingkat untuk tujuan pengambilalihan FGV dan penyelesaian hutang FELDA dengan Maybank dan KWSP serta penyediaan geran tahunan RM990 juta kepada FELDA oleh Kerajaan Persekutuan.

Sebelum ini, Muhyiddin mengemukakan surat tuntutan (LOD) kepada Anwar berhubung kenyataan mengenai pelupusan hutang peneroka Felda selain menuntut permohonan maaf secara terbuka daripada Pengerusi Pakatan Harapan (PH) itu.

Anwar sebelum ini mendakwa Muhyiddin tidak melaksanakan pelupusan hutang peneroka seperti didakwa sebaliknya beliau yang melaksanakan perkara itu pada Jun lalu.


TPM beri amaran jangan rentas daerah, negeri sempena Aidil Adha

Timbalan Perdana Menteri Datuk Seri Ismail Sabri Yaakob memberi amaran kepada orang ramai supaya tidak cuba merentas daerah atau negeri sempena sambutan Aidiladha minggu depan.

Beliau berkata, kerajaan masih tidak membenarkan rentas daerah dan negeri dalam Fasa Satu atau Dua Pelan Pemulihan Negara (PPN).

“Orang ramai sepatutnya ambil iktibar lonjakan kes wabak Covid-19 selepas sambutan Aidilfitri lalu.

“Ketika itu rentas daerah dan negeri masih belum dibenarkan tetapi ramai yang curi-curi balik ikut lorong tikus dan sebagainya.

“Kalau kita lihat kluster rentas negeri, kluster ini memuncak selepas itu seperti yang berlaku di Terengganu misalnya seluruh keluarga dijangkiti dan ada yang meninggal dunia begitu juga di Kelantan pun sama.

“Jadi saya harap kes itu ia menjadi iktibar walaupun kita pandai nak lari dari sekatan polis untuk balik ke kampung dan boleh lepas daripada polis tetapi mungkin tak lepas jangkitan COVID-19.

“Oleh itu, kita jaga kita dan membuat kawalan kendiri untuk pastikan kita selamat,” katanya selepas meninjau Pusat Pemberian Vaksin (PPV) Dewan Jubli Perak Sultan Ahmad Shah, Kuantan, hari ini.

Justeru, Ismail Sabri yang juga Menteri Pertahanan meminta rakyat bersabar dan mengikut fasa PPN yang diumumkan sebelum ini.

“Jika vaksin ini dapat diberikan kepada rakyat dan apabila imuniti kelompok sudah diperolehi pada Fasa Tiga dan Empat, rentas daerah dan negeri akan dibenarkan.

“Tunggulah kerana Fasa Tiga boleh rentas daerah manakala Fasa Empat pula rentas negeri dan bersabarlah,” katanya.


77 kematian direkod, 11 lagi kluster tempat kerja dikesan

Sebanyak 11 lagi jangkitan di tempat kerja daripada 13 kluster baharu dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau berkata, kluster tempat kerja itu membabitkan dua di Negeri Sembilan; Johor (dua); Sabah (dua); Pahang (dua); dan masing-masing satu di Sarawak, Kedah dan Pulau Pinang.

Sementara itu, dua kluster komuniti turut direkodkan di daerah Bachok, dan Kota Bharu, Kelantan.

Beliau berkata dalam tempoh itu juga 4,532 pesakit disahkan sembuh menjadikan keseluruhan 710,018 kes kumulatif atau 90.4 peratus.

Terdahulu beliau memaklumkan 6,387 kes baharu direkodkan dalam tempoh itu membabitkan 26 kes import yang terdiri daripada 13 warganegara dan 13 bukan warganegara.

“Sebanyak 77 kematian dilaporkan hari ini membabitkan 73 warganegara dan empat bukan warganegara. Angka itu menjadikan kumulatif sebanyak 5,574 kes kematian.

“Kes yang memerlukan rawatan di Unit Rawatan Rapi (ICU) adalah sebanyak 923 kes. Manakala kes yang memerlukan alat bantuan pernafasan ialah 433 kes.

“Sebanyak 69,447 kes masih aktif. Demikian juga 855 kluster masih aktif,” katanya.


Reformasi apa jika Anwar turut pegang Kementerian Kewangan?

Tindakan Pengerusi Pakatan Harapan (PH) Datuk Seri Anwar Ibrahim memusatkan semula kuasa Perdana Menteri (PM) yang turut memegang portfolio Menteri Kewangan, tidak selari dengan agenda reformasi yang sering dilaung-laungkannya.

Ini kerana, kedudukan PM dan Menteri Kewangan adalah antara jawatan terpenting dalam Kabinet seperti yang termaktub dalam Perlembagaan Persekutuan. Kedua-dua potfolio ini mempunyai bidang kuasa yang begitu besar, yang tidak ada pada menteri-menteri yang lain.

Ahli Jawatankuasa PAS Pusat Dr Mohd Zuhdi Marsuki berkata sekiranya seorang individu yang sama memegang kedua-dua potfolio itu, maka dia mempunyai kuasa yang cukup besar, terutama berkaitan pengurusan kewangan dan kelulusan projek-projek mega.

Katanya anggota Kabinet yang dilantik juga tidak selari dengan agenda reformasi yang sering dilaungkan oleh Anwar.

“Amalan pemusatan kuasa seperti ini dimulakan oleh Tun Dr Mahathir Mohamad pada 2001, yang kemudian diikuti oleh Datuk Seri Najib Razak ketika menjadi Perdana Menteri ke-6. Apabila Dr Mahathir kembali berkuasa pada 2018, beliau meninggalkan amalan ini.

“Oleh sebab itu, tindakan kerajaan sebelum ini pada zaman PM ke-7, ke-8 dan ke-9 untuk tidak memusatkan kuasa PM dan Menteri Kewangan pada seorang individu adalah satu langkah yang sangat baik ke arah mewujudkan kerajaan yang lebih berintegriti.

“Malah pada zaman PM ke-7, ke-8 dan ke-9, PM tidak memegang apa-apa potfolio kementerian yang lain, sebaliknya menumpukan tugasnya sebagai ketua kerajaan. Bagaimanapun, dengan pengumuman malam tadi, Anwar telah kembali kepada amalan lama,” katanya mengulas barisan Kabinet yang diumumkan Anwar malam tadi (2 Disember 2022).

Sehubungan itu, Dr Mohd Zuhdi berkata bagi membuktikan komitmen Anwar untuk melakukan reformasi dalam kerajaan yang baharu ditubuhkan, adalah lebih wajar beliau melepaskan jawatan Menteri Kewangan, dan melantik individu dari kalangan ahli Parlimen lain untuk jawatan tersebut.

“Kegagalan Anwar berbuat demikian, akan menimbulkan lagi keraguan rakyat terhadap laungan beliau untuk melakukan reformasi dalam kerajaan, setelah beliau melantik individu yang masih berhadapan dengan kes rasuah sebagai Timbalan Perdana Menteri,” kata Mohd Zuhdi merujuk kepada Presiden UMNO Datuk Seri Ahmad Zahid Hamidi yang menghadapi 87 pertuduhan jenayah, termasuk rasuah.

Sementara itu, Mohd Zuhdi juga mengingatkan Anwar dan barisan Kabinet baharu kerajaan supaya memastikan Bajet 2023 dibentangkan secepat mungkin supaya ekonomi negara dapat dipacu dengan pantas.

“Penangguhan pembentangan Bajet 2023 bukan sahaja boleh mengganggu perjalanan kerajaan, bahkan menghakis keyakinan pelabur.

“Pelantikan anggota Kabinet kerajaan seharusnya disusuli dengan tindakan cepat untuk persediaan negara dan rakyat menghadapi bencana banjir yang mula melanda negara sekarang ini,” katanya.


Rakyat Palestin tidak letak harapan PBB mampu bantu mereka

Ketika wilayah mereka terus dibom rejim Zionis Israel, rakyat Palestin di Semenanjung Gaza tidak meletakkan apa-apa harapan kepada Perhimpunan Agung Pertubuhan Bangsa-Bangsa Bersatu (UNGA) yang diadakan di New York hari ini.

Pada masa sama, Setiausaha Agung PBB, Antonio Guterres memberitahu UNGA jika ada neraka di bumi ini, ia adalah kehidupan kanak-kanak di Semenanjung Gaza.

Beliau mendesak supaya pertempuran kedua-dua pihak – rejim Zionis Israel dan pejuang Palestin – ditamatkan serta-merta, sambil menyatakan rasa terkejut dengan pengeboman berterusan oleh tentera Israel ke atas Semenanjung Gaza.

Sementara itu, wartawan Al-Jazeera di Ramallah melaporkan rakyat Palestin tidak mengharapkan usaha diplomatik dan sidang PBB yang berlangsung sekarang, mampu membantu mereka yang berdepan serangan keji rejim Zionis Israel.

“Rakyat Palestin di jalanan, terutama belia tidak lagi percaya kepada apa sahaja. Mereka tidak akan mendengar apa yang berlaku sekarang.

“Mereka akan mendengar jika ada seseorang yang datang memberitahu sesuatu berita yang baik,” katanya.

Pada UNGA itu, Menteri Luar Pakistan Shah Mahmood Qureshi mendesak Majlis Keselamatan PBB (UNSC) mengeluarkan gesaan untuk menghentikan keganasan Israel ke atas penduduk Palestin.

Katanya, rejim Israel telah melakukan serangan tanpa henti ke atas rakyat Palestin, yang mengakibatkan sejumlah kematian dan akses terhad kepada makanan, air, kebersihan dan perkhidmatan kesihatan.

“Ketika kita bercakap, rakyat di Palestin dibunuh tanpa dikenakan tindakan. Kematian di setiap rumah di Gaza. Semenanjung Gaza berada dalam kegelapan, satu-satunya cahaya adalah letupan bom rejim Israel,” katanya.

Sementara itu, wartawan Al-Jazeera yang melaporkan dari Ibu Pejabat PBB di New York berkata, walaupun terdapat ucapan yang hebat dari wakil badan dunia itu, tidak ada kenyataan kukuh yang

“Kita melihat setiap wakil negara memberi kenyataan yang kuat secara individu. Sebagai sebuah pertubuhan, kita tidak menjangkakan ada kenyataan kukuh akan dikeluarkan, sebagaimana dilihat pada sidang Majlis Keselamatan,” katanya.

Bagaimanapun, agensi berita Russia, Tass, melaporkan Perancis menyediakan deraf resolusi Majlis Keselamatan PBB menuntut supaya gencatan senjata diadakan antara Israel dan Palestin, bagi membolehkan bantuan kemanusiaan dihantar ke Semenanjung Gaza.

Memetik sumber diplomatik Tass melaporkan sehingga kini deraf resolusi itu akan diedarkan kepada anggota majlis untuk ulasan sebelum undian dijalankan untuk meluluskannya atau sebaliknya.

Sehingga berita ini ditulis, tiada sebarang resolusi kukuh dikeluarkan oleh PBB. – Agensi


Tiada saksi pun mengaku memberi rasuah kepada Zahid, kata peguam bela

Peguam bela Datuk Seri Ahmad Zahid Hamidi berhujah dengan mengatakan sepanjang perbicaraan kes melibatkan kes rasuah anak guamnya tiada seorang pun saksi pendakwaan mengaku memberi rasuah kepada Presiden UMNO itu.

Peguam bela, Hisyam Teh Poh Teik berkata pembayaran melalui cek kepada firma guaman Lewis & Co iaitu pemegang amanah kepada Yayasan Akalbudi di mana tertuduh adalah pengasasnya tidak terdapat sebarang elemen rasuah bersabit proses tersebut.

“Tiada saksi yang menyatakan: ‘Ya, saya beri rasuah kepada tertuduh” … saksi menyatakan bahawa transaksi berkenaan adalah diaudit melalui audit dalaman dan audit luar dan bersetuju ia adalah transaksi terbuka.

“Kami menyatakan bahawa tiada elemen rasuah dalam transaksi ini, semuanya sudah diaudit dan cek terbabit juga boleh dikesan.

“Semua pembayaran adalah melalui transaksi cek. Ia (transaksi) tidak dibuat secara rahsia dan tiada apa yang meragukan mengenainya,” katanya… berdasarkan cara transaksi ini, kami menyatakan tiada elemen rasuah yang dibuktikan,” katanya dipetik dalam laporan portal BH hari ini.

Malah, beliau berkata transaksi terbuka tanpa sebarang kerahsiaan dan saksi menyatakan ia turut diaudit berhubung pembayaran berkenaan yang menjadi perkara pokok dalam lapan pertuduhan rasuah dihadapi Zahid.

Pembayaran dibuat itu bagi tujuan sumbangan politik dan kebajikan yang disokong oleh dokumen kewangan, katanya lagi.

Hisyam hari ini memberi penghujahan pada peringkat akhir kes pendakwaan dalam prosiding kes Zahid, 69, yang berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Sementara itu, Hisyam berhujah bahawa lapan tuduhan rasuah ke atasZahid tidak dapat dipertahankan kerana bukti yang dikemukakan oleh pendakwaan adalah tidak jelas.

Oleh itu, beliau menggesa supaya mahkamah tidak memanggil anak guamnya membela diri terhadap pertuduhan berkenaan berdasarkan bukti pendakwaan.

“Mahkamah perlu membuat keputusan berdasarkan bukti terus dan keterangan yang boleh dipercayai. Keterangan daripada saksi pendakwaan sendiri menunjukkan bahawa wang yang itu adalah satu pinjaman.

“Bukti terus daripada saksi pendakwaan juga menunjukkan wang yang diberikan adalah sumbangan politik. Tuduhan yang dikenakan adalah kabur dan tidak boleh berdiri dengan sendiri, ada kelompongan dalam kes pendakwaan dan sehingga hari ini masih tidak dijelaskan. Kami menyatakan pendakwaan gagal membuktikan kes prima facie terhadap tertuduh,” katanya.

Hujahan di hadapan Hakim Datuk Collin Lawrence Sequerah bersambung esok.


Diketepikan BN, Bung Moktar disaran berehat daripada politik

Setelah gagal dalam cubaan menumbangkan kerajaan Gabungan Rakyat Sabah (GRS) pimpinan Datuk Seri Hajiji Noor, selain diketepikan pula UMNO, Pengerusi Barisan Nasional (BN) Sabah, Datuk Seri Bung Moktar Radin wajar memikirkan untuk berundur daripada dunia politik.

Penganalisis politik, Tony Paridi Bagang dari Universiti Teknologi Mara (UiTM) Sabah berkata, adalah wajar bagi Bung berada dalam tempoh bertenang kerana cubaan itu bukan sahaja menjejaskan imejnya, malah memberi kesan terhadap UMNO Sabah.

“Bagi UMNO Sabah memperbaiki hubungannya (dengan Gabungan Rakyat Sabah), jelas Bung tidak boleh berada di barisan hadapan dalam kerajaan perpaduan Sabah, jadi orang lain perlu menggantikannya.

“Ini bukan berkisar (Bung) kena disingkirkan, namun lebih kepada melakukan kompromi politik untuk semua pihak berbaik-baik semula,” katanya lapor FMT, hari ini.

Seorang lagi penganalisis politik, Awang Azman Pawi dari Universiti Malaya (UM) yang berkata, Bung mesti menghormati keputusan dibuat pimpinan pusat walaupun BN Sabah mempunyai autonomi.

Bung katanya, perlu bersabar dan merancang langkah seterusnya susulan keputusan pimpinan Pusat sekiranya beliau mahu membuat kebangkitan semula dalam pilihan raya negeri Sabah yang akan diadakan tiga tahun lagi.

Pada Ahad, BN mengumumkan gabungan itu menyokong Hajiji Noor sebagai ketua menteri Sabah dan melantik Timbalan Ketua BN Sabah, Yakub Khan mewakili gabungan itu berbincang dengan kerajaan perpaduan negeri.

Perubahan hala tuju gabungan itu dibuat selepas Bung gagal menjatuhkan Hajiji daripada terus menerajui pentadbiran selepas mengumumkan BN negeri menarik sokongan terhadap pengerusi GRS itu.

Bagaimanapun, cubaan Bung yang turut disokong Warisan, Parti Kesejahteraan Demokratik Masyarakat (PKDM) dan wakil rakyat Bebas, gagal selepas Hajiji membuktikan beliau masih mendapat sokongan majoriti wakil rakyat.

Bung kemudian digugurkan sebagai Timbalan Ketua Menteri kesan rombakan Jemaah Menteri dilakukan Hajiji.

Lee Kuok Tiung dari Universiti Sabah Malaysia, berkata, menamakan Yakub sebagai wakil BN berunding dengan kerajaan negeri jelas menunjukkan Bung secara rasmi dipinggirkan walaupun kedudukannya sebagai ketua gabungan itu di Sabah.

“Sejak Bung dicop sebagai dalang di sebalik rampasan kuasa, BN memilih Yakub demi meredakan ketegangan dan mengelak timbul keraguan dalam melakukan sebarang rundingan pada masa depan,” katanya.

Bagaimanapun, Lee berkata, Bung tidak akan kehilangan jawatannya sebagai Pengerusi BN negeri hanya kerana beliau bukan lagi Timbalan Ketua Menteri.

Walaupun jawatan itu akan memberi kelebihan kepada Bung, beliau berkata, itu juga bergantung sama ada penyokongnya boleh memenangi jawatan di bahagian masing-masing.


Pemberian vaksin dos pertama dan kedua kini cecah 4,102,936 dos

Pelaksanaan program vaksinasi Kementerian Kesihatan Malaysia (KKM) meneruskan momentum apabila sebanyak keseluruhan 4,102,936 dos pertama dan kedua sudah diberikan kepada orang ramai setakat semalam.

Daripada jumlah tersebut, seramai 1,267,758 individu sudah melengkapkan penerimaan dua dos vaksin Covid-19 sementara seramai 2,835,178 individu sudah menerima dos pertama, kata Menteri Kesihatan Datuk Seri Dr Adham Baba menerusi akaun Twitternya hari ini.

Jumlah vaksinasi harian juga menunjukkan peningkatan apabila semakin ramai mendaftarkan janji temu mereka dalam aplikasi MySejahtera selain lebih banyak lagi pusat Pusat Pemberian Vaksin (PPV) bagi Program Imunisasi Covid-19 Kebangsaan (PICK) akan dibuka selepas ini.

Lima negeri yang mencatatkan penerima kedua-dua dos tertinggi ialah Selangor dengan 165,516 dos diikuti Sarawak (130,641), Kuala Lumpur (118,255), Johor (117,725) dan Perak (115,298).

Dalam fasa pertama program itu dari Februari hingga April lepas, kira-kira 500,000 petugas barisan hadapan telah menerima vaksin.

Fasa kedua yang bermula April lepas hingga Ogos ini akan melibatkan pemvaksinan ke atas 9.4 juta warga emas, kumpulan rentan dan Orang Kurang Upaya.

Fasa ketiga pula yang bermula bulan lepas hingga Februari 2022 melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Sebelum ini, Perdana Menteri Tan Sri Muhyiddin Yassin mengumumkan lebih 300 lagi PPV akan dibuka sebagai tambahan kepada 280 PPV yang sudah beroperasi seluruh negara.


‘Siapa nak undi UMNO lagi jika dah bergabung dengan Anwar, DAP?’

Bekas Timbalan Ketua UMNO Bahagian Putrajaya Tun Faizal Ismail Aziz mengingatkan ahli parti itu berhubung pilihan raya akan datang, terutama pilihan raya negeri (PRN) di enam negeri yang dijadual tahun depan.

Beliau yang kerap mengeluarkan pendapat kritikal terhadap UMNO dan kepimpinan tertinggi parti itu, terutama setelah bekerjasama dengan Pakatan Harapan (PH) serta DAP, juga berpendapat Presiden UMNO Datuk Seri Ahmad Zahid Hamidi telah menipu pengundi.

Tahun depan, enam negeri di bawah kerajaan Perikatan Nasional dan PH – Kedah, Kelantan, Terengganu, Negeri Sembilan, Selangor dan Pulau Pinang – akan mengadakan PRN, setelah tidak menyertai Pilihan Raya Umum Ke-15 (PRU-15), pada 19 November lalu.

Hanya Perlis, Perak dan Pahang sahaja menyertai PRU-15 lalu, manakala Melaka dan Johor telah mengadakan PRN masing-masing pada 2021.

Dalam PRU-15 lalu juga, Barisan Nasional (BN) menang 30 kerusi daripada 222 kerusi Parlimen, dengan 26 daripadanya dimenangi UMNO – kekalahan paling teruk dalam sejarah parti yang kini dipimpin Zahid yang juga Ahli Parlimen Bagan Datuk.

Di Perlis pula, BN/UMNO kalah semua tiga kerusi Parlimen dan di 15 kerusi Dewan Undangan Negeri (DUN). Kubu kuat UMNO itu tumbang di tangan Perikatan Nasional yang menang semua kerusi Parlimen dan 14 kerusi DUN. PH menang satu kerusi DUN.

Di Perak, BN/UMNO hanya menang tiga daripada 24 kerusi Parlimen, dan sembilan daripada 54 kerusi DUN. Perikatan Nasional menang 26 kerusi DUN dan PH (24), termasuk 18 daripada DAP. Bagaimanapun, UMNO bekerjasama dengan PH/DAP untuk menubuhkan kerajaan negeri.

Bagi kerusi Parlimen pula UMNO hanya menang tiga kerusi, PH (11 kerusi) dan Perikatan Nasional (10 kerusi).

Sementara di Pahang pula, UMNO hanya menang lima daripada 14 kerusi Parlimen, dan 17 kerusi DUN, sama seperti Perikatan Nasional, manakala PH menang lapan kerusi. UMNO kemudian bekerjasama dengan tujuh wakil rakyat PH, termasuk enam daripada DAP untuk membentuk kerajaan negeri.

Sehubungan itu, Tun Faisal meminta akar umbi memikirkan siapa yang akan mengundi parti itu setelah UMNO membuat pusingan-U dengan menyokong Datuk Seri Anwar Ibrahim dan DAP – parti yang perjuangannya berbeza sama sekali dengan UMNO – dalam membentuk Kerajaan Pusat dan kerajaan Pahang serta Perak.

Menjelaskan lebih lanjut, Tun Faisal mendedahkan sebelum Majlis Tertinggi (MT) UMNO membuat keputusan untuk bekerjasama dengan PH, dua ahli MT menghubungi dan bertanyakan pandangan beliau.

“Saya beritahu bahawa di Wilayah Persekutuan – Parlimen Bandar Tun Razak, Setiawangsa, Lembah Pantai dan lain-lain kawasan DAP, memang UMNO dan BN sudah boleh melupakannya. Sama juga di Selangor dan Pulau Pinang.

“Mereka tanya masa depan macam mana kalau (bergabung) dengan PN? Saya beritahu… jangan fikir pasal kita nak bertanding dulu. Kena fikir pasal siapa yang nak undi kita lagi ‘in the future’ kalau kita dah angkat Anwar dan DAP.

“Semua parti adalah pesaing kita… PKR dan DAP selama ini juga nak bunuh kita (UMNO). Semuanya perlukan kita berunding (dengan PN), cuma yang nak pergi berunding tu tak boleh la Zahid. Dia dah tipu mereka banyak kali, takkan la mereka nak berunding dengan dia lagi. Siapa nak berunding dengan penipu.

“Lagipun dia (Zahid) punca utama kekalahan teruk UMNO dan BN… dia patut letak jawatan dan serahkan rundingan kepada orang lain, orang yang patut bawa hala tuju baharu UMNO bukan Zahid… Zahid dah gagal,” katanya.

Bagaimanapun, Tun Faisal berkata beliau melihat MT lebih memikirkan untuk menjadikan Anwar sebagai Perdana Menteri dan kawasan untuk mereka bertanding, berbanding perjuangan serta maruah UMNO serta pengundi yang mereka khianati.


Hujan lebat dan ribut petir diramal seluruh negara selama tiga hari

Amaran hujan lebat dan ribut petir dikeluarkan Jabatan Meteorologi Malaysia (MetMalaysia) selama tiga hari di seluruh negara bermula hari ini.

Orang ramai diingatkan sentiasa berwaspada susulan hujan tersebut berhubung risiko banjir yang bakal dihadapi sekiranya keadaan cuaca semakin memburuk.

MetMalaysia menerusi kenyataan memaklumkan ribut petir dijangka berlaku petang ini di beberapa kawasan di seluruh Semenanjung, Sarawak dan Sabah (Pedalaman, Pantai Barat dan Sandakan).

Pada sebelah malam, ribut petir dijangka melanda satu dua tempat di Perlis, Kedah, Pulau Pinang, Pahang, Sabah (Pedalaman) dan Labuan.

Selain itu, ribut petir dijangka berlaku pagi esok di Sabah (Sandakan dan Kudat) selain hujan di beberapa tempat di Kuala Lumpur, Putrajaya, Selangor, Pahang, Pulau Pinang (kawasan pantai), Negeri Sembilan (kawasan pedalaman) dan beberapa kawasan di Sarawak.

Pada petang Selasa, ribut petir dijangka melanda seluruh Semenanjung dan beberapa kawasan di Sarawak dan Sabah.

Sementara itu, daerah Kuching, Serian, Samarahan, Sri Aman, Betong, Sarikei, Sibu, Kapit dan Bintulu di Sarawak dan Sabah (Pantai Barat dan Sandakan) pula dijangka hujan malam esok.

Pada Rabu, MetMalaysia menjangka berlaku ribut petir di satu dua tempat di Tawau, Sabah selain hujan di beberapa kawasan di Sandakan dan Kudat, Kelantan, Terengganu, Pahang, kawasan pantai Pulau Pinang dan kawasan pedalaman Johor.

Pada sebelah petang Rabu pula ribut petir dijangka berlaku di seluruh Semenanjung selain hujan di Terengganu dan Kelantan manakala pada waktu malam ribut petir dijangka berlaku di kawasan pedalaman Pahang dan Sabah.

Hujan juga diramal pada waktu malam di seluruh Semenanjung kecuali Melaka, beberapa kawasan di Sarawak dan Sabah (Tawau, Sandakan, Kudat) dan Labuan.


Hina PM, aktivis politik dibebas dengan ikat jamin RM14,000

Seorang aktivis politik, Jufazli Shi Ahmad dibebaskan dengan ikat jamin RM14,000 hari ini.

Jufazli yang merupakan bekas calon bebas Dewan Undangan Negeri (DUN) Tanjong Papat, Sabah dituduh atas kesalahan membuat komunikasi jelik terhadap Perdana Menteri, Datuk Seri Ismail Sabri Yaakob dan terpaksa menggadai emas kerana tidak cukup wang untuk membayar wang jaminan.

Menurut laporan, peguam mewakili Jufazli, Rajsurian Pillai memaklumkan Mahkamah Sesyen Kuala Lumpur membenarkan anak guamnya diikat hamin dan sudah keluar daripada lokap pukul empat petang tadi setelah penjamin yang juga adiknya menyelesaikan bayaran berkenaan.

Rajsurian berkata, penjamin menyelesaikan bayaran dengan terpaksa menggadai barang kemas selain wang tambahan daripada ahli keluarga setelah nilai gadaian tidak mencapai kadar ikat jamin ditetapkan.

“Jurubahasa mahkamah sahkan Jufazli sudah diikat jamin dan keluar petang tadi. Pagi tadi, adik dia pergi pajak gadai emas. Selepas itu, bakinya penjamin minta dengan ahli keluarga lain.

“Lewat petang semalam pegawai-pegawai penyiasat daripada Bukit Aman maklum Jufazli dituduh hari ini. Jadi, saya suruh ahli keluarganya sediakan antara RM10,000 hingga RM15,000 duit jaminan.

“Buat masa ini, pihak pembelaan menunggu dokumen daripada pihak pendakwa raya dahulu dan akan memikirkan tindakan selanjutnya,” katanya menurut laporan Utusan.

Pagi tadi, Jufazli mengaku tidak bersalah di Mahkamah Sesyen atas empat pertuduhan termasuk membuat komunikasi jelik terhadap Ismail Sabri dan UMNO menggunakan aplikasi Tiktok dan Youtube.

Mengikut dua pertuduhan pertama, bekas ahli DAP itu didakwa membuat dan memulakan penghantaran komunikasi jelik, telah memuat naik dua video dengan niat menyakitkan hati orang lain menggunakan Tik Tok atas nama ‘King Maker’ dan YouTube ‘King Maker Politik’ pada 23 dan 27 Jun lalu, pukul 3 petang.

Ia merupakan suatu kesalahan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama. Jika sabit kesalahan, dia boleh didenda tidak lebih RM50,000 atau penjara maksimum setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Bagi dua pertuduhan lain, dia didakwa gagal memberi capaian kepada data berkomputer yang disimpan dalam telefon bimbit iaitu gagal memberi kata laluan kepada laman profil Tik Tok atas nama ‘King Maker’ dan YouTube ‘King Maker Politik’ yang diminta oleh pihak polis.

Pada 2019, Jufazli pernah ditahan polis bagi membantu siasatan berhubung ‘serangannya’ terhadap bekas Perdana Menteri, Tun Dr Mahathir Mohamad dengan menuduh melakukan pelbagai jenayah termasuk rasuah dan penyalahgunaan kuasa.

Pemuda berasal dari Semporna itu pernah menyiarkan videonya secara langsung di Facebooknya menunjukkan empat anggota polis cuba menahannya pukul empat pagi di Cheras.


Filipina digegar gempa bumi magnitud 6

Gempa bumi dikesan mengegarkan selatan Filipina hari ini.

Menurut pemantau Geologikal Amerika Syarikat (USGS), amaran gegaran susulan dan kemusnahan dikeluarkan pihak berkuasa kepada penduduk berdekatan perbandaran Maragusan di wilayah pergunungan Davao de Oro di pulau Mindanao.

Gempa pada kedalaman cetek 8 kilometer (km) itu berlaku sekitar jam 2 petang waktu tempatan.

Seorang kakitangan pejabat bencana Maragusan memberitahu AFP bahawa pihak berkuasa sedang memeriksa laporan mengenai tanah runtuh di sebuah lebuh raya persekutuan.

“Kami belum lagi menerima sebarang laporan mengenai kerosakan atau kemalangan jiwa setakat ini, tetapi kami sedang memeriksa perkampungan dan pekan di kawasan berkenaan.

“Gempa bumi turut menggegarkan pejabat kami tetapi tiada kerosakan dialami,” kata laporan tersebut.

Gempa bumi adalah perkara biasa di Filipina yang terletak sepanjang “Lingkaran Api Pasifik’, gerbang yang mengalami kesan seismik ketara selain aktiviti gunung berapi dari Jepun sehingga ke Asia tenggara, merentasi lembangan Pasifik.


Baik dan buruk apabila guru berpolitik

Baru-baru ini, Perdana Menteri Malaysia iaitu Datuk Seri Ismail Sabri Yaakob mengumumkan kebenaran untuk guru-guru serta petugas Jabatan Kebajikan Masyarakat (KEMAS) kembali berpolitik akan berkuat kuasa semula.

Ujar beliau, perkara itu diputuskan kabinetnya bagi menghormati prinsip demokrasi dan bersikap adil terhadap golongan berkenaan.

Cadangan itu mempunyai perspektif pro dan kontra. Dari satu segi, memperkasakan hak demokratik golongan berkenaan terutama guru sememangnya wajar dan diperlukan.

Masyarakat tidak pernah mempersoalkan hak tersebut selagi mereka bergelar warganegara tetapi dari sudut lain, kebenaran berpolitik dalam konteks peranan dan tanggungjawab mereka sebagai pendidik itu yang mungkin merisaukan.

Namun, kebenaran untuk berpolitik yang diberikan diharap tidak tidak mengganggu tugas hakiki profesion perguruan guru-guru sekolah dan petugas kemas.

Menurut Pensyarah Kanan Sains Politik Fakulti Sains Pentadbiran & Pengajian Polisi Universiti Teknologi MARA (UiTM), Mujibu Abd Muis, perkara utama yang merisaukan ialah sejauh mana kebebasan berpolitik guru itu kelak tidak akan mengganggu tugas hakiki mereka.

“ Kedua, sudah tentulah persoalan profesionalisme perguruan atas kebimbangan adanya kecenderungan menyebarkan fahaman dan ideologi politik yang mungkin membawa kepada proses indoktrinasi pelajar yang rata-ratanya masih muda dan mentah.

“Mungkin ada banyak lagi alasan yang boleh difikirkan tetapi dua inilah yang menjadi kerisauan terbesar masyarakat. Benar, mungkin ada panduan, pekeliling dan perintah am berkaitan kebenaran tersebut, namun perasaan skeptikal terhadap kelemahan dan ketaksuban manusia terhadap sesuatu perkara terutama melibatkan hal-hal sensitif seperti politik tetap ada,” jelasnya.

Tambah beliau, sebagai guru, salah satu perkara diterapkan sebelum memulakan tugasan adalah aspek keobjektifan dalam mendidik pelajar berdasarkan prinsip hikmah, kebijaksanaan dan berkecuali (wisdom, discretion & neutrality).

Ini kerana tugas sebagai guru seharusnya membantu pelajar untuk belajar menjadi pemikir kritis dan mampu mengembangkan pengetahuan mereka sendiri selepasnya.

“Jadi, bayangkanlah situasinya jika guru ada kecenderungan terhadap mana-mana parti dalam berhujah. Sudah tentulah elemen hikmah, kebijaksanaan dan berkecuali itu tadi tidak akan timbul dalam perbincangan tersebut.

“Namun, menjadikan politik sebagai sesuatu yang tabu di sekolah juga adalah salah. Ada banyak perkara tentang politik yang boleh dipelajari dan didedahkan kepada pelajar. Politik bukan sekadar ideologi atau anutan politik tetapi ia melibatkan kewujudan sistem perhubungan yang kompleks dalam masyarakat,” katanya.

Beliau menambah, perspektif politik yang mencapah dalam segenap dimensi kehidupan menjadikan ia sebagai suatu hakikat kehidupan. Justeru, mengetepikan politik semata-mata kerana kebimbangan tidak berasas adalah ketidakadilan.

Dalam pada itu, Presiden Ikatan Guru- Guru Muslim Malaysia (iGuru), Mohd. Azizee Hasan berkata, sekolah sewajarnya menjadi tempat bebas politik daripada agenda mana-mana parti dengan keutamaan guru adalah melaksanakan tugas perguruan dan pendidikan.

“Pihak iGuru berharap kebenaran ini tidak mengganggu tugas hakiki seorang guru iaitu memberikan pendidikan yang terbaik kepada murid-murid serta mengelakkan sekolah dijadikan medan politik.

“Guru-guru perlu profesional dan tahu membezakan tugas sebagai guru dan aktivis politik. Ini bagi mengelakkan mereka bermasam muka akibat perbezaan pandangan politik,” katanya dalam kenyataan hari ini.

Mohd. Azizee berkata, iGuru bagaimanapun mengalu-alukan pengumuman yang dibuat oleh Perdana Menteri, Datuk Seri Ismail Sabri Yaakob iaitu guru sekolah di seluruh negara dan petugas Kemas dibenarkan untuk berpolitik atas semangat prinsip demokrasi.

“Pihak iGuru meminta kebenaran ini melalui surat pekeliling rasmi daripada Kementerian Pendidikan untuk memudahkan perkara tersebut dan kejelasan dari sudut prosedur dan syarat kebenaran berpolitik.


UMNO tuntut formula ekonomi Rafizi

Rakan sekutu Pakatan Harapan (PH), UMNO hari ini menuntut formula daripada daripada Menteri Ekonomi, Rafizi Ramli yang terkenal memiliki banyak formula sebelum ini.

Ahli Majlis Kerja Tertinggi (MKT) UMNO, Datuk Dr Mohd Puad Zakashi berkata sehingga kini masih belum ada langkah signifikan dilakukan Rafizi.

“Rakyat belum nampak langkah signifikan yang Rafizi buat untuk ekonomi negara.

“Sekurang kurangnya polisi baru ‘ekonomi rakyat’. Mana dia dasar yang lebih baik daripada BRIM (Bantuan Rakyat 1Malaysia),” katanya dalam satu kenyataan, hari ini.

Puad mempersoalkan persiapan Rafizi sebagai menteri dan menyindir Timbalan Presiden PKR itu susulan memiliki banyak formula ketika menjadi pembangkang.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan kerajaan perpaduan,” katanya.

Semalam, Rafizi berkata menguruskan ekonomi negara perlu dilihat dalam perspektif menyeluruh kerana ia bukannya semata-mata ditentukan oleh nilai mata wang.

Katanya lagi, banyak perkara perlu dilihat termasuk soal pertumbuhan ekonomi, inflasi, kadar kutipan hasil negara dan fiskal defisit.


Penyanyi Jason Lo bebas tuduhan dadah

Mahkamah Majistret Kuala Lumpur hari ini melepas dan membebaskan penyanyi Jason Lo daripada pertuduhan memasukkan dadah jenis amphetamine dan methamphetamine dalam badannya, tiga tahun lepas.

Majistret Mohamad Fared Abdul Latif membebaskan Jason Lo atau nama sebenar, Jason Jonathan Lo, 47, yang juga ahli perniagaan selepas mendapati pihak pendakwaan gagal menimbulkan kes prima facie terhadap tertuduh di akhir kes pendakwaan, lapor Bernama.

“Hari ini ditetapkan keputusan di akhir kes pendakwaan dan kamu (Jason Lo) dipertuduhkan di bawah Seksyen 15 (1) (a) Akta Dadah Berbahaya 1952 yang mahkamah telah meneliti saksi-saksi pendakwaan serta eksibit yang telah dikemukakan berdasarkan satu penelitian maksimum serta hujahan kedua-dua pihak.

“Mahkamah ini mendapati bahawa pihak pendakwaan telah gagal membuktikan satu kes prima facie terhadap tertuduh. Oleh itu tertuduh dilepas dan dibebaskan daripada pertuduhan tanpa perlu dipanggil membela diri dan wang jaminan (RM2,500) kamu dilepaskan. Alasan penghakiman akan disediakan pada atau sebelum 30 Jun ini,” kata Mohamad Fared.

Selepas prosiding itu selesai, Jason Lo, bersut hitam dilihat memeluk seorang rakannya yang berada di galeri awam.

Pendakwaan dikendalikan Timbalan Pendakwa Raya Nur Diana Mohamad Saad manakala Jason Lo diwakili peguam Datuk Hariharan Tara Singh.

Pada 13 Mei, pihak pendakwaan menutup kesnya selepas memanggil tujuh saksi untuk memberi keterangan sepanjang perbicaraan bermula pada 6 April 2021 dan antara saksi yang dipanggil ialah pegawai kimia, pegawai penyiasat dan pegawai yang menjalankan saringan ujian air kencing.

Mengikut pertuduhan, Jason Lo didakwa memasukkan dadah jenis amphetamine dan methamphetamine ke dalam badannya tanpa kebenaran yang sah di sisi undang-undang, di tandas pejabat Narkotik Ibu Pejabat Polis Daerah (IPD) Brickfields di Jalan Travers , Brickfields pada 5.15 petang, 15 Nov 2019.

Pendakwaan mengikut Seksyen 15(1) (a) Akta Dadah Berbahaya 1952 dan boleh dihukum di bawah Seksyen 15(1) akta sama yang membawa hukuman denda maksimum RM5,000 atau penjara sehingga dua tahun dan diwajibkan pengawasan di bawah seliaan pegawai pemulihan sehingga tiga tahun, jika sabit kesalahan.

Sementara itu, Jason Lo ketika ditemui pemberita di luar mahkamah berkata dia bersyukur dengan keputusan hari ini dan berterima kasih kepada barisan peguamnya di atas kerja keras mereka.


Gelombang rakyat PRU-15 langgar PH kini bakal rempuh UMNO pula

Perikatan Nasional (PN) akan meneruskan perjuangan membina dan memperkasakan penyatuan ummah, mengangkat dan memperkuatkan kuasa politik Melayu, setelah UMNO meninggalkan perjuangan itu dan bekerjasama dengan DAP.

Namun, pada masa sama PN tetap memberi hak dan keadilan kepada masyarakat bukan Melayu Islam, terutama yang dipinggirkan.

Setiausaha Perhubungan PAS Selangor, Roslan Shahir Datuk Mohd Shahir berkata gelombang kebangkitan rakyat ketika Pilihan Raya Umum Ke-15 (PRU-15) akan terus dipacu dan dipastikan terus bergelora.

Menurutnya jika dulu gelombang itu bangkit untuk melanggar Pakatan Harapan (PH) – DAP, PKR dan AMANAH – kini, gelora yang lebih besar akan bergerak untuk merempuh UMNO juga.

“Gelombang ini akan terus kita pacu dan pastikan bergelora, oleh kerana pimpinan tertinggi UMNO telah memilih meninggalkannya maka kekuatan gelombang ini yang kita bangkitkan dahulu untuk melanggar PH dan DAP insya-Allah kini akan kita gunakan bersama ahli-ahli mereka yang sedar, untuk melanggar UMNO sekali,” katanya dalam kenyataan hari ini (21 Mac 2023).

Enam negeri – Kedah, Kelantan, Terengganu, Pulau Pinang, Selangor dan Negeri Sembilan – dijangka mengadakan Pilihan Raya Negeri (PRN) Julai depan, setelah tidak menyertai Pilihan Raya Umum Ke-15 (PRU-15) pada 19 November 2022.

Kedah, Kelantan dan Terengganu kini diperintah PN menerusi pentadbiran kerajaan PAS, manakala Negeri Sembilan dan Selangor (PH-PKR), dan Pulau Pinang (PH-DAP).

Roslan Shahir berkata Menteri Besar Selangor, Datuk Seri Amirudin Shari telah mengumumkan bahawa lima Ahli Dewan Undangan Negeri (ADUN) UMNO, kini adalah sebahagian daripada kerajaan PH Selangor.

Ini bermakna ADUN Sungai Air Tawar, Datuk Rizam Ismail; ADUN Sungai Panjang, Datuk Mohd Imran Tamrin; ADUN Hulu Bernam, Datuk Rosni Sohar; ADUN Sungai Burung, Datuk Mohd Shamsudin Lias; dan ADUN Semenyih, Zakaria Hanafi, adalah anggota kerajaan PH.

Beliau turut mengingatkan bahawa UMNO sebelum ini meminta PAS menolak DAP dan PKR kerana dikatakan ekstremis, rasis menentang agenda Melayu Islam, selain liberal.

“Tapi hari ini mereka pula sudah berkawan. Dulu gandingan PAS dan UMNO atas nama MN (Muafakat Nasional) telah menumbangkan PH di PRK Semenyih hasil kesedaran politik orang Melayu Islam.

“Hari ini UMNO memilih bersama PH yang kita tumbangkan. Justeru, agenda memperjuangkan nasib dan masa depan serta mempertahankan hak orang Melayu Islam sekarang ini nampaknya cuma digalas PN yang dalamnya ada PAS dan Bersatu,” katanya.

Roslan berkata orang Melayu Islam mesti memimpin dengan bermaruah dan berdaulat di tanah air sendiri, sambil pada masa sama memberi hak dan keadilan kepada masyarakat bukan Melayu Islam, terutama yang dipinggirkan.

“Kita tidak mahu DAP yang berfahaman sekular itu menentukan arah tuju kehidupan kita. Itulah punca No DAP dulu, malangnya UMNO seakan telah lupa.

“Kita tidak mahu agenda liberalisme, pluralisme dalam beragama yang dijaja PH merosakkan masa depan ummah.

“Lalu kita kesal kawan-kawan kita dalam UMNO yang dulu bersama kita membina dan memperkasakan politik Penyatuan Ummah, mengangkat dan memperkuatkan kuasa politik umat Melayu hari ini memilih bersama PH yang didominasi DAP,” katanya.


Indonesia pertimbang kurangkan sela masa suntikan dos penggalak

Kementerian Kesihatan Republik Indonesia (Kemkes) sedang mempertimbangkan untuk mengurangkan sela masa antara pemberian dos kedua dan suntikan penggalak bagi kesemua peringkat umur penerima yang layak.

Langkah itu jika diluluskan akan membolehkan lebih ramai rakyat Indonesia yang telah lengkap divaksinasi menerima dos penggalak masing-masing.

Pada awal program dos penggalak dilancarkan awal tahun ini, sela masa enam bulan minimum diperlukan antara suntikan dos kedua dan dos penggalak.

Minggu ini, dalam usaha memperluaskan program imunisasi dos penggalak, kerajaan Indonesia mengurangkan sela masa suntikan itu daripada enam bulan kepada tiga bulan bagi penerima berusia 60 tahun dan ke atas.

Dan kini, kementerian itu sedang mempertimbangkan sela masa yang sama bagi semua peringkat umur penerima dos penggalak.

“Tidak lama lagi kami akan membenarkan sela masa suntikan penggalak untuk semua peringkat umur antara tiga hingga enam bulan,” kata Timbalan Menteri Kesihatan Dante Saksono.

Beliau bagaimanapun tidak menyatakan dengan tepat bila tempoh sela masa itu akan dipendekkan untuk semua peringkat umur.

Dante menekankan kepentingan suntikan penggalak dalam menangani wabak Covid-19 baharu, terutamanya varian Omicron. Memetik data KEmkes, risiko kematian akibat Covid-19 berkurangan sebanyak 97 peratus dengan suntikan penggalak.

Di samping itu, Dante berkata kerajaan juga mungkin mempertimbangkan untuk memberikan suntikan penggalak kedua (atau keempat keseluruhan) kepada orang ramai sekiranya pakar kesihatan mengesyorkan langkah itu pada masa hadapan.

Hampir 70 peratus atau kira-kira 141 juta individu daripada populasi sasaran telah menerima dos kedua mereka, di mana program untuk pemberian vaksin itu dijangka berakhir Jun depan. – Agensi


PM akui kelemahan, urus banjir libatkan Pusat dan negeri

Perdana Menteri, Datuk Seri Ismail Sabri Yaakob tidak mahu menyalahkan sesiapa susulan dakwaan berlakunya kelemahan pengurusan banjir terutama di Selangor, sebaliknya berkata ia akan ditambah baik dari semasa ke semasa.

Namun, beliau berkata tanggungjawab pengurusan banjir bukan setakat Kerajaan Persekutuan sahaja, tetapi melibatkan kerajaan negeri dan pihak berkaitan di setiap daerah.

“Saya tidak menafikan (kelemahan) dan akan menambah baik pada masa akan datang… Tanggungjawab banjir bukan setakat kerajaan Persekutuan tetapi kerajaan negeri dan frontliners adalah daerah-daerah.

“Agensi Pengurusan Bencana Negara (NADMA) hanya koordinator… kalau dianggap kelemahan koordinasi saya tidak membela sesiapa dalam keadaan begini, bagi saya semua perlu dipertanggungjawabkan,” katanya kepada pemberita selepas melawat mangsa banjir di Dewan Besar D’Sury, Kuala Klawang, hari ini.

Menurutnya, Selangor tidak pernah berdepan banjir besar dan berlaku dalam jangka waktu yang cepat.

Katanya, mengikut prosedur operasi standard (SOP), pusat operasi bencana seharusnya dibuka sebaik ada mangsa walaupun dari sebuah rumah dipindahkan namun di Selangor ia berlaku serentak membabitkan daerah seperti Petaling, Shah Alam dan Klang.

“Jumlah hujan di Selangor sepatutnya bagi tempoh sebulan namun serentak seluruh negeri dalam tempoh sehari. Aset seperti milik Angkatan Tentera Malaysia (ATM) kebiasaan digerakkan ketika hujan biasa saja.

“Biarpun amaran hujan sudah dikeluarkan namun jangkaan taburan hujan yang banyak tidak ada dalam pemikiran penduduk ketika itu,” katanya.

Perdana Menteri memberi contoh seperti penduduk di Taman Sri Muda, Shah Alam, mereka sudah biasa banjir namun tidak menyangka air naik begitu cepat.

“Faktor itu menyebabkan berlaku keadaan kelam-kabut pada hari pertama pengurusan banjir di Selangor.

“Saya mengarahkan Agensi Pengurusan Bencana Negara (Nadma) menyelamatkan mangsa di sana namun ketika usaha menyelamat dilakukan, tempat tinggal mangsa sudah tidak dapat dikesan dan itu masalah awal dihadapi.

“Ada orang ramai yang mengadu mengenai mengenai masalah kelewatan dihadapi dan kita tidak menyalahkan mereka,” katanya.

Beliau berkata, pada hari pertama seluruh Shah Alam, Klang mengalami kesesakan dan usaha menghantar makanan ke kawasan bencana tidak boleh dilalui.

“Saya tidak menafikan berlaku kelewatan namun ia disebabkan pelbagai faktor selain aset seperti milik ATM digunakan di negeri lain,” katanya.

Ismail Sabri turut mengarahkan kerja-kerja pembaikan jalan raya akibat tanah runtuh di Bukit Tangga, Jelebu, Negeri Sembilan dilakukan dengan cepat bagi membolehkan akses jalan raya dapat dilalui antara Seremban-Jelebu.

“Jalan utama ini digunakan oleh ramai rakyat untuk ke bandar utama. Kita tidak mahu aktiviti harian rakyat tersekat,” katanya.

Ahad lalu, media melaporkan berlaku kejadian tanah runtuh di Jalan Bukit Tangga menghala Jelebu, susulan hujan lebat.


Pasaran saham dibuka rendah pada sesi awal

Bursa Malaysia dibuka lebih rendah hari ini, mengambil petunjuk daripada prestasi lemah semalaman Wall Street.

Berbanding penutupan semalam berada pada paras 1,458.67, indeks penanda aras FTSE Bursa Malaysia KLCI (FBM KLCI) turun 4.87 mata kepada 1,453.80.

Pergerakan harga di pasaran secara keseluruhan negatif, menyaksikan kaunter rugi mengatasi untung 266 berbalas 74, manakala 206 kaunter tidak berubah, 1,697 tidak diniagakan dan 11 yang lain digantung.

Jumlah dagangan adalah sebanyak 144.52 juta unit bernilai RM61.02 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Wall Street ditutup dengan lebih rendah selepas pengerusi Rizab Persekutuan Amerika Syarikat (FED) Jerome Powell mencadangkan bahawa kadar faedah perlu lebih tinggi dan lama pada Laporan Kewangan Separuh Tahun Persekutuan kepada Kongres AS, lapor wartawan Bernama.

Kenyataan yang lebih berpihak kepada menaikkan kadar faedah itu telah mencetuskan kebimbangan akan kenaikan kadar yang lebih besar pada mesyuarat Jawatankuasa Pasaran Terbuka Persekutuan yang akan datang pada 21-22 Mac.

“Kami menjangkakan beberapa halangan di pasaran hari ini berikutan ulasan kadar oleh Rizab Persekutuan dan menjangkakan indeks bergerak dalam julat 1,450-1,460 di tengah-tengah kelemahan serantau,” katanya kepada Bernama.

Dalam kalangan saham berwajaran tinggi Bursa – Tenaga merosot dua sen kepada RM9.36, Hong Leong Bank turun enam sen kepada RM20.50, Petronas Chemicals dan Telekom turun tiga sen masing -masing mencatatkan RM7.21 dan RM4.92, manakala Nestle tidak berubah pada RM135.

Bagi saham aktif, Kejuruteraan Asastera, Advance Synergy dan Perdana Petroleum turun setengah-sen, masing-masing pada 33 sen, 13.5 sen dan 20 sen, Icon Offshore susut satu sen menjadi 8.5 sen, manakala YBS international memperoleh 1.5 sen kepada 61.5 sen.

Di papan indeks, indeks FBM EMAS menguncup 37.45 mata kepada 10,593.91, indeks FBM 70 jatuh 45.39 mata menjadi 13,453.56 dan indeks FBMT 100 merosot 34.47 mata kepada 10,272.38, Indeks FBM Emas Syariah lebih rendah 45.60 mata kepada 10,853.86 dan Indeks FBM ACE berkurangan 32.88 mata kepada 5,453.61.

Mengikut sektor, indeks perkhidmatan kewangan berkurangan 34.23 mata kepada 16,082.05, Indeks Perladangan menyusut 74.50 mata kepada 6,935.50, dan Indeks Tenaga lebih rendah 12.62 mata kepada 882.70, manakala Indeks Perindustrian dan Perkhidmatan Indeks menguncup 0.29 mata kepada 177.52.


Pemimpin pemuda DAP letak jawatan, bidas ‘maharaja’ dalam parti

Kemelut DAP Pulau Pinang belum reda, terbaharu seorang Ahli Jawatankuasa Pemuda Sosialis DAP (DAPSY) negeri, M. Kogilan mengumumkan keluar dari parti berkuat kuasa serta-merta.

Sebelum ini DAP Pulau Pinang sudah bergolak susulan beberapa penyandang calon yang digugurkan parti itu pada Pilihan Raya Negeri (PRN), malah terdapat bekas pemimpin yang mula memboikot parti tersebut.

Kogilan yang merupakan ahli seumur hidup DAP turut memaklumkan melepaskan semua jawatan membabitkan parti yang dipegangnya.

“Berat dan sedih untuk saya buat keputusan untuk meninggalkan parti namun tindakan ini diteruskan disebabkan pemimpin-pemimpin tertinggi DAP pusat dilihat tidak berprinsip.

“Saya juga mengambil kesempatan ini mengucapkan terima kasih kepada Jawatankuasa DAPSY Pulau Pinang yang memberi kepercayaan dan peluang kepada saya selama ini,” katanya kepada MalaysiaGazette hari ini.

Ditanya perancangan seterusnya dalam politik, Kogilan akan terus berkempen bersama dua calon bebas di Dewan Undangan Negeri (DUN) Perai dan Bagan Dalam buat masa ini.

“Buat masa ini, saya fokus Pilihan Raya Negeri (PRN) dan kami akan bangkit demi memastikan DAP di bawah pimpinan mereka yang berprinsip,” katanya.

Sebelum ini, Kogilan mempertikaikan mengapa nama Pengerusi DAP, Lim Guan Eng tidak digugurkan sebagai calon PRN sekiranya parti mahu mengamalkan konsep ‘meremajakan parti’.

Selain itu, bekas Ahli Dewan Undangan Negeri (ADUN) Bagan Dalam M. Satees dan bekas Ahli Majlis Bandaraya Seberang Perai, David Marshel juga mengumumkan keluar dari DAP selepas mendakwa wujud seorang ‘maharaja’ dalam parti yang menentukan semua keputusan tanpa sebarang perbincangan.

Masing-masing mereka turut bertanding bebas pada PRN kali ini.


Pendirian UMNO tak jelas bersama PN atau ada pilihan tersendiri

UMNO tidak mempunyai pendirian yang jelas sama ada bersama Perikatan Nasional (PN) atau mempunyai pilihan tersendiri bagi menghadapi pilihan raya umum nanti (PRU), bagaimanapun Tan Sri Muhyiddin Yassin tidak mahu campur urusan parti tersebut.

Pengerusi PN tersebut berkata walaupun mempunyai hubungan dalam kerajaan di peringkat nasional dan negeri, namun UMNO tidak menyatakan pendirian mereka dan Muhyiddin menegaskan tumpuan ketika ini adalah mengukuhkan gerak kerja PN pada semua peringkat untuk bersiap-sedia menghadapi PRU.

“Memang kita ada hubungan dengan parti-parti yang lain, seperti UMNO itu macam sekarang ini dalam kerajaan memang ada di peringkat nasional pun ada, di peringkat negeri pun ada.

“Cumanya kita kurang jelas sama ada hala tuju ke depan UMNO akan bersama sebegini ataupun UMNO mempunyai pilihan mereka tersendiri. Ini bukan hak saya untuk nak menyatakan, cuma saya nak jelaskan fokus kita ialah Perikatan Nasional,” katanya semasa sidang media selepas Mesyuarat Bersama Pimpinan Bersatu Johor di Pagoh hari ini.

Dalam pada itu, Presiden Bersatu itu juga menjelaskan penyertaan PAS sejak awal penubuhan PN dan komitmen yang ditunjukkan mereka memberi keyakinan kerjasama dengan parti Islam tersebut akan kekal sehingga ke pilihan raya umum nanti.

Jelasnya, PAS merupakan salah satu parti penaja dan bersama-sama dalam PN sejak permulaan penubuhan gabungan itu, malah hampir semua perbincangan dan mesyuarat yang diadakan di peringkat pusat akan disertai pemimpin utama parti tersebut.

“Pada waktu permulaan pendaftaran PN, PAS adalah penajanya dan bersama-sama dalam PN sejak ia ditubuhkan, kemudian barulah parti lain menyertainya.

“Sehingga ke hari ini, saya lihat dalam semua mesyuarat yang kita adakan, Presidennya (Datuk Seri Abdul Hadi Awang) dan semua wakilnya termasuk di peringkat pusat serta pucuk pimpinan PAS datang bersama, berbincang banyak perkara hal berkaitan kerajaan dalam gabungan parti PN,” katanya semasa sidang media selepas Mesyuarat Bersama Pimpinan BERSATU Johor di Pagoh hari ini.

Selain itu, Pengerusi Majlis Pemulihan Negara (MPN) itu menyifatkan setiap perbincangan dan permuafakatan sesama parti komponen dalam PN berjalan dalam keadaan baik, disamping menegaskan akan memberi kerjasama yang utuh dengan mana-mana parti yang sealiran dalam memperjuangkan kepentingan rakyat.

“Sekiranya mereka adalah sebahagian daripada kita, kita akan bekerjasama. Jika mereka bukan sebahagian daripada kita, kita menentang mereka dalam pilihan raya.

“Itulah prinsip yang menurut saya boleh diterima kerana pucuk pimpinan dan ahli-ahli kita begitu prihatin hal itu,” katanya lagi.

PN secara rasmi didaftarkan pada 7 Ogos 2020, ia pada awalnya terdiri dari empat buah parti komponen iaitu Bersatu, Pas dan dua parti politik tempatan di Sabah iaitu Parti Solidariti Tanah Airku (STAR Sabah) dan Parti Progresif Sabah (SAPP).

Pada peringkat awal, Kongres India Malaysia (MIC) juga terlibat dalam pembentukan parti ini, namun pada 27 Ogos 2020, MIC mengambil keputusan untuk menarik diri sebagai menuruti keputusan Dewan Tertinggi Barisan Nasional (BN) yang disertai MIC.

UMNO tidak menyertai PN kerana menjadi parti komponen dalam BN bersama MCA, MIC dan Parti Bersatu Rakyat Sabah (PBRS).

Parti Gerakan sudah diterima sebagai parti komponen kelima terbaharu dalam PN setelah mendapat sokongan penuh Majlis Tertinggi PN.


Dua maut, 51 mangsa tanah runtuh di Kuala Kubu Bharu masih hilang

Sekurang-kurangnya 51 mangsa tanah runtuh di tapak perkhemahan Father’s Organic Farm di Jalan Genting-Batang Kali, dekat Kuala Kubu Bharu, awal pagi tadi (Jumaat, 16 Disember 2022), dilaporkan masih hilang.

Seramai 79 mangsa dilaporkan berada di tapak perkhemahan itu, dengan 23 daripadanya selamat, dua meninggal dunia, tiga cedera dan 51 masih tidak ditemui.

Jabatan Bomba dan Penyelamat Malaysia (JBPM) berkata pihaknya menerima panggilan kecemasan jam 2.24 pagi tadi yang memaklumkan berlaku kejadian tanah runtuh di Father Organic Farm.

“Pasukan Bomba daripada BBP Kuala Kubu Bharu, BBP Rawang dan BBP Genting Highlands mula tiba di lokasi pada jam 3.04 pagi.

“Dilaporkan, kejadian tersebut telah berlaku di tepi jalan berhampiran Father Organic Farm dan telah menghempap tapak perkhemahan yang berada berdekatan dengan jalan tersebut.

“Ketinggian runtuhan dianggarkan setinggi 30 meter dengan anggaran keluasan runtuhan sebesar 3 ekar. Maklumat dikemas kini setakat 7 pagi tadi, sejumlah 79 mangsa berada di tapak perkhemahan terbabit kejadian runtuhan, dengan 23 daripadanya selamat.

“Usaha mencari dan menyelamat masih diteruskan pihak bomba dibantu bersama agensi lain iaitu Persatuan Bomba Sukarela, Bomba Swasta, Polis Diraja Malaysia (PDRM), Angkatan Pertahanan Awam Malaysia (APM), Kementerian Kesihatan (KKM) dan pasukan Smart,” kata JBPM dalam kenyataan di Facebook pagi ini.

Berdasarkan muat naik sama, pihak bomba memaklumkan kejadian berlaku di tepi jalan berhampiran Father’s Organic Farm dan menghempap tapak perkhemahan yang berada berdekatan jalan berkenaan.


Mangsa banjir enam negeri meningkat, 30,720 berlindung di PPS

Jumlah mangsa banjir di enam negeri terus meningkat petang ini, dengan seramai 30,720 individu daripada 8,489 keluarga ditempatkan di 237 pusat pemindahan sementara (PPS) di Johor, Pahang, Negeri Sembilan, Melaka, Sabah dan Sarawak.

Sehingga jam 4 petang tadi (2 Mac 2023), Johor mencatat jumlah paling ramai mangsa dipindahkan iaitu melibatkan 28,099 individu daripada 7,789 keluarga dari 10 daerah.

Berikut adalah keadaan banjir di 10 daerah di Johor sehingga jam 4 petang tadi berdasarkan data dikeluarkan Agensi Pengurusan bencana Negara (NADMA):

Di Pahang, seramai 1,582 mangsa daripada 421 keluarga di enam daerah dipindahkan ke 27 PPS. Ia melibatkan:

Di Negeri Sembilan, 869 mangsa banjir daripada 234 keluarga dipindahkan ke 12 PPS yang dibuka. Ia melibatkan:

Di Sarawak pula, seramai 262 mangsa daripada 70 keluarga di tiga daerah dipindahkan di tiga PPS iaitu:

Di Sabah, 108 mangsa daripada 24 keluarga di daerah Tongod dipindahkan ke sebuah PPS.

Manakala, di Melaka pula 40 mangsa daripada sembilan keluarga dari dua daerah dipindahkan ke dua PPS. Ia melibatkan:


PRN Johor: SPRM tahan pegawai kerajaan minta rasuah RM100,000

Suruhanjaya Pencegahan Rasuah Malaysia (SPRM) menahan seorang pegawai sebuah agensi kerajaan kerana dipercayai meminta dan menerima rasuah kira-kira RM100,000 pada Jumaat lalu di sini.

Pegawai berusia lewat 30-an itu disyaki meminta ‘habuan’ itu sebagai balasan memberikan projek kepada beberapa syarikat berhubung kerja berkaitan sanitasi pusat mengundi dalam Pilihan Raya Negeri (PRN) Johor, baru-baru ini.

Suspek sebelum ini dipercayai pernah meminta wang lebih RM130,000 daripada seorang individu pada awal tahun ini bagi kerja berkaitan sanitasi namun individu terbabit hanya mampu memberikan wang berjumlah kira-kira RM100,000.

Memetik BH, suspek kemudiannya bersetuju mengurangkan jumlah habuan yang diminta sebelum bertemu individu berkenaan pada Jumaat lalu untuk menyerahkan wang seperti dipersetujui.

Sementara itu, Pengarah Bahagian Perisikan SPRM, Datuk Azmi Kamaruzaman ketika dihubungi mengesahkan penahanan lelaki berkenaan bagi membantu siasatan mengikut Seksyen 17(a) Akta Suruhanjaya Pencegahan Rasuah Malaysia 2009.

Katanya, lelaki berkenaan ditahan reman selama empat hari dan berakhir hari ini.

Susulan itu, Majistret Putrajaya, Shah Wira Abdul Halim, membenarkan permohonan lepas reman terhadap suspek dengan menetapkan jaminan SPRM berjumlah RM10,000 tanpa deposit dengan seorang penjamin hari ini.


Jangkitan baharu Covid-19 naik 200 kes

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik 200 kes berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 4,543 jangkitan baharu direkodkan, berbanding 4,343 kes semalam.

Dalam kenyataan hari ini beliau berkata, jumlah terbaharu itu menjadikan kumulatif positif sejak awal tahun lalu meningkat kepada 2,510,852 kes, manakala sehingga semalam, 2,412,395 pesakit telah sembuh.

Menurutnya, kadar kebolehjangkitan Covid-19 atau Ro/Rt pada jangkaan mengikut kes seharian pada 7 November 2021 untuk seluruh negara adalah 0.92.

Kuala Lumpur dan Putrajaya mencatat RT 1.00 dan 1.03, manakala terendah direkodkan di Perak sebanyak RT 0.83.


Majoriti menteri tolak PRU-15 tahun ini, bantu rakyat hadapi bencana

Majoriti menteri Kabinet dikatakan menolak mengadakan Pilihan Raya Umum Ke-15 (PRU-15) pada musim tengkujuh dan banjir, namun memahami bahawa penetapan tarikh pilihan raya adalah hak prerogatif Perdana Menteri.

Memetik laporan media hari ini, mesyuarat Kabinet semalam (Rabu, 21 September 2022) membincangkan tarikh PRU-15, namun membayangkan ianya tidak akan diadakan tahun ini.

Menteri Pembangunan Luar Bandar (KPLB), Datuk Seri Mahdzir Khalid dilaporkan berkata, mesyuarat itu banyak memberi tumpuan kepada persediaan menghadapi banjir dan turut membincangkan tarikh PRU-15.

Namun katanya, biarlah Datuk Seri Ismail Sabri Yaakob mengumumkannya kerana beliau berhak menentukan tarikh yang sesuai.

“Bagaimanapun kita memahami berkaitan bencana banjir dan Perdana Menteri juga mengambil kira atas nasihat dari Jabatan Meteorologi Malaysia.

“Di media sosial masalah banjir ini sudah jadi bermacam- macam cerita, ada yang mengatakan Oktober, November dan Disember elok rasanya sumber yang tepat itu dikeluarkan pihak yang bertanggungjawab,” kata Naib Presiden UMNO itu.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Semalam, Jabatan Pengairan dan Saliran Selangor turut mengenal pasti 307 kawasan di negeri itu berisiko dinaiki air pada musim tengkujuh ketika Monsun Timur Laut yang akan datang.

Daripada sembilan daerah, Klang mendahului senarai dengan 65 kawasan, diikuti Hulu Langat (48); Petaling (43); Sepang (40); Kuala Selangor (38); Kuala Langat (29); Gombak (24); Hulu Selangor (11); dan Sabak Bernam (sembilan).

UMNO sebelum ini terus memberi tekanan supaya Perdana Menteri mengadakan PRU-15 segera semakin meningkat, malah presiden parti itu Datuk Seri Ahmad Zahid Hamidi turut mendakwa gabungan berkenaan sanggup meredah air jika PRU diadakan pada musim banjir.

Desakan UMNO itu dibuat susulan pelbagai isu dan skandal baharu muncul semula yang menunjukkan kepincangan pemimpin parti itu ketika memerintah negara sebelum kalah pada PRU-14 lalu.

Ianya semakin panas setelah pemimpin idola mereka, Datuk Seri Najib Razak yang juga bekas Perdana Menteri dan bekas Presiden UMNO gagal dalam rayuan akhir skandal SRC International dan kini menjalani hukuman penjara 12 tahun.

Media juga melaporkan dalam mesyuarat semalam, semua menteri Kabinet daripada parti gabungan Perikatan Nasional (PN) tidak bersetuju PRU-15 diadakan ketika musim tengkujuh dan bajir.

Beberapa menteri daripada UMNO juga dikatakan menolak PRU-15 diadakan dalam masa terdekat.


27 kerusi mungkin jatuh kepada PH

Sekurang-kurangnya 27 kerusi berada dalam kedudukan bahaya untuk jatuh ke tangan Pakatan Harapan (PH) jika PAS dan UMNO terus berebut kerusi pada Pilihan Raya Umum Ke-15 (PRU-15) akan datang.

Sehubungan itu, Ahli Jawatankuasa PAS Pusat Dr Mohd Zuhdi Marsuki percaya kerjasama di bawah Muafakat Nasional (MN) boleh membuktikan perbezaan dalam menghalang PH memenangi PRU-15.

Tanpa menyatakan kerusi yang dimaksudkan itu, beliau berkata pada masa ini parti Melayu telah berpecah kepada Barisan Nasional (BN), Perikatan Nasional (PN) dan Gerakan Tanah Air (GTA).

Ini, katanya, juga secara semula jadi akan membawa kepada pencairan undi dalam kalangan pengundi Melayu.

“Pada PRU-14, perpecahan undi Melayu berlaku berikutan kehadiran BN serta Gagasan Sejahtera (Gagasan), termasuk PAS.

“Kali ini, dengan parti Melayu jelas berpecah kepada tiga, PH mempunyai peluang lebih besar untuk menang.

“Oleh itu, kita perlu meneroka kemungkinan membendung perkara ini melalui MN,” katanya.

Zuhdi berkata walaupun tidak dapat dinafikan usaha mewujudkan kerjasama seperti yang dinyatakan dalam piagam MN masih menjadi impian semata-mata, namun ia perlu dicuba untuk menghalang PH daripada menang.

“Di Semenanjung, terdapat 27 kerusi yang berisiko jatuh ke tangan PH jika UMNO dan PAS bertembung.

“Dalam PRU-14, 20 daripada 27 kerusi jatuh ke tangan PH, yang akhirnya membawa kepada mereka membentuk kerajaan.

“Kali ini, tujuh daripada 27 kerusi itu boleh diklasifikasikan sebagai berisiko tinggi kerana PH tewas dengan margin sempit di kerusi-kerusi itu pada pilihan raya terakhir.

“Mahu tidak mahu UMNO dan PAS tidak mampu untuk memperjuangkan kerusi yang sama dan perlu kembali ke meja rundingan. Melalui MN, kedua-dua pihak boleh meneroka bagaimana mereka boleh menjayakannya,” katanya.

Zuhdi mencadangkan menggabungkan jentera pilihan raya untuk membantu UMNO dan PAS memperoleh kemenangan mudah.

“Saya yakin kita boleh mendapatkan BN serta parti komponen PN bersetuju untuk mewartakan 27 kerusi ini sebagai Kerusi Muafakat Nasional.

“Ini akan menjadikan ia mimpi ngeri buat PH dan mengurangkan peluang mereka untuk menang,” katanya.


Debat Perdana: Najib kekal gesa Sapura Energy diselamatkan, Anwar tolak

Petroliam Nasional Berhad (Petronas) boleh mengambil alih pengendali minyak dan gas Sapura Energy Bhd (Sapura Energy) untuk menyelamatkan firma itu tanpa membebankan wang pembayar cukai, kata bekas Perdana Menteri Datuk Seri Najib Razak malam ini.

Dalam debat yang disiarkan secara langsung dengan pesaing politiknya Datuk Seri Anwar Ibrahim, Najib menegaskan bahawa kegagalan Sapura akan membahayakan ekonomi Malaysia, dan telah pun menyaksikan modal pasarannya jatuh daripada paras tertinggi lebih RM30 bilion kepada sekitar RM500 juta sekarang.

Debat itu menimbulkan kontroversi kerana Anwar dilihat memberi platform awam kepada Najib, yang telah disabitkan dengan pertuduhan berkaitan rasuah dikaitkan dengan dana negara 1Malaysia Development Berhad (1MDB). Najib bebas dengan ikat jamin dan sedang menunggu rayuan di Mahkamah Persekutuan.

Bagaimanapun, Najib sedang berusaha untuk menaikkan profilnya di luar persona media sosial ‘Bossku’, walaupun ketika beliau membuat penampilan biasa di mahkamah untuk menjawab tuduhan rasuah lain dengan pendedahan yang memalukannya.

Anwar, 74, pula adalah Presiden Parti Keadilan Rakyat (PKR) dan Pengerusi Pakatan Harapan (PH) yang sedang bergelut untuk mengekalkan keberadaan partinya serta gabungan itu, setelah kalah teruk dalam pilihan raya negeri di Melaka, Sarawak dan Johor.

Dalam bahagian pertama perbahasan yang tertumpu kepada isu Sapura Energy, Najib berkata Petronas boleh menyokong Sapura dengan mudah melalui pengambilalihan dan menjualnya kemudian untuk keuntungan apabila ia telah dipulihkan.

“Petronas mengambil alih, Petronas memberi jaminan bahawa RM7 bilion kontrak Sapuranya dapat diserahkan, diselesaikan dengan baik, dan Petronas boleh menjamin modal kerja yang mencukupi untuk Sapura.

“Dan apabila syarikat itu pulih, bahagiannya (harga) melonjak, Petronas boleh menjualnya di pasaran,” katanya.

Sebagai alternatif, Najib berkata kerajaan boleh menjamin sebarang pinjaman yang diambil oleh Sapura dengan bank untuk pemulihannya sendiri, sambil menambah bahawa penyelamatan firma Amerika Syarikat (AS) seperti AIG selepas krisis kewangan global 2008 menghasilkan keuntungan AS$22 bilion untuk kerajaan.

Bagaimanapun, Anwar tidak bersetuju dengan Najib, dan mengekalkan ketiga-tiga bahagian isu Sapura bahawa tiada penyelamat atau bantuan perlu dilanjutkan sehingga audit forensik dapat diselesaikan terlebih dahulu bagi menentukan punca masalah kewangannya.

Beliau juga menolak dakwaan Najib bahawa pengambilalihan Petronas Sapura tidak akan melibatkan dana awam.

“Begitu juga Petronas milik siapa? Ia milik kerajaan, milik rakyat! Ambil alih? Tetapi saya katakan, mulakan dengan audit forensik. Letakkan tanggungjawab kepada siapa yang terlibat. Jangan selamatkan sahaja!” katanya.

Anwar juga menyatakan bahawa ramai tokoh mendapat keuntungan besar daripada Sapura sebelum masalah semasanya, sambil menyatakan bahawa Ketua Pegawai Eksekutif kumpulan Tan Sri Shahril Shamsuddin memperoleh lebih RM1 bilion semasa di firma itu.

Ketua Pembangkang itu berkata kerajaan akan bankrap jika terpaksa terus menyelamatkan syarikat yang bergelut dengan masalah kewangan.

Sapura Energy yang kekurangan tunai mencatatkan kerugian bersih berjumlah RM8.9 bilion – tertinggi pernah direkodkan – bagi tahun kewangan berakhir 31 Januari 2022 (FY22) daripada kerugian bersih RM160.87 juta bagi tahun kewangan sebelumnya, The Edge melaporkan.

Sapura Energy berkata ia kini sedang menjalankan penstrukturan semula hutang besar-besaran melibatkan bank, vendor dan kontraktor.

Najib mencadangkan komuniti Bumiputera akan berdepan kesan sekiranya Sapura Energy tumbang. Pemegang Amanah Saham Bumiputera (ASB) boleh kehilangan RM4 bilion, dan 10,000 pekerja akan kehilangan pekerjaan.

Selepas kerugian terbaru Sapura diterbitkan, Najib menggesa kerajaan melindungi syarikat itu daripada muflis.


Tarikh penting PRN enam negeri bakal diumum SPR hari ini

Suruhanjaya Pilihan Raya (SPR) mengadakan mesyuarat khas pagi ini bagi menentukan tarikh-tarikh penting Pilihan Raya Negeri (PRN) bagi enam negeri terlibat.

Mesyuarat berkenaan yang berlangsung di Menara SPR di Putrajaya akan dipengerusikan oleh Pengerusi SPR Tan Sri Abdul Ghani Salleh, menurut laporan Bernama.

Ia diadakan untuk menentukan tarikh-tarikh penting PRN bagi Kedah, Kelantan, Terengganu, Pulau Pinang, Selangor dan Negeri Sembilan seperti tarikh writ pilihan raya, hari penamaan calon, hari pengundian, daftar pemilih yang akan digunakan serta lain-lain persiapan bagi melaksanakan pilihan raya itu.

SPR akan mengadakan sidang media sejurus selesai mesyuarat khas itu.

BernamaTV akan menyiarkan secara langsung sidang media tersebut.

Isnin lepas, Setiausaha SPR Datuk Ikmalrudin Ishak dalam kenyataan memaklumkan mesyuarat khas itu adalah susulan penerimaan notis pembubaran rasmi Dewan Undangan Negeri (DUN) keenam-enam negeri itu daripada Speaker DUN masing-masing.


Bekas Ketua Polis Negara tak dicalon, kata Dr Mahathir

Pengerusi Gerakan Tanah Air (GTA) Tun Dr Mahathir Mohamad hari ini menafikan khabar angin Tan Sri Abdul Hamid Bador bertanding mewakili gabungan itu dalam Pilihan Raya Umum Ke-15 (PRU-15), pada 19 November ini.

Pada sidang media selepas mengumumkan calon gabungan itu, Dr Mahathir berkata bekas Ketua Polis Negara itu belum bersedia untuk diletakkan sebagai calon di Parlimen Rembau.

“Dia tidak akan bertanding kerana dia belum bersedia,” katanya.

Sebelum ini, Abdul Hamid dilaporkan akan bertanding di kerusi Parlimen Rembau, di bawah tiket GTA, yang akan menyaksikan bekas polis tertinggi menentang Timbalan Presiden UMNO Datuk Seri Mohamad Hasan.

Presiden Pejuang Datuk Seri Mukhriz Mahathir sebelum ini menyebut bahawa Abdul Hamid berpotensi menjadi “pembunuh gergasi” jika beliau memutuskan untuk bertanding pada PRU-15.

Abdul Hamid berkhidmat sebagai Ketua Polis Negara ke-12 mulai Mei 2019 sebelum bersara pada Mei 2021.

Sementara itu, Dr Mahathir berkata GTA akan meletakkan 121 calon dalam PRU-15 ini.

Antara nama yang disenaraikan, Tun Dr Mahathir Mohamad akan bertanding di kerusi Parlimen Langkawi; Presiden Parti Pejuang Tanah Air (Pejuang) Datuk Seri Mukhriz (Jerlun), Datuk Seri Amiruddin Hamzah (Kubang Pasu).

Selain itu, Timbalan Presiden Pejuang, Datuk Marzuki Yahya akan bertanding di kerusi Parlimen Sungai Petani, manakala Ketua Pejuangnita, Nurul Ashikin Mabahwi di Ampang.


Najib kena hadir mesyuarat BN, bicara 1MDB ditangguh 2.30 petang

Mahkamah Tinggi menangguhkan perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) ke 2.30 petang ini dengan selepas bekas perdana menteri itu memberi alasan perlu menghadiri mesyuarat penting Barisan Nasional (BN).

Hakim Mahkamah Tinggi Datuk Collin Lawrence Sequerah membenarkan permohonan Najib untuk menghentikan bicara sesi pagi pada 10.45 pagi kerana Ahli Parlimen Pekan itu perlu menghadiri mesyuarat itu.

“Bolehkah saya menyatakan untuk rekod bagi mengelakkan keraguan bahawa saya membenarkan permintaan tertuduh kerana berikutan isu semasa negara pada masa ini, dan saya rasa pentingnya mesyuarat ini untuk mencapai resolusi.

“Jadi ia hanya disebabkan perkara ini dan saya tidak mahu tanggapan bahawa permohonan pada mesyuarat lain atau acara lain dibenarkan. Hanya permohonan ini. Saya benarkan beliau untuk menghadiri mesyuarat ini tetapi kita harus teruskan semula pada 2.30 petang. Jadi jumpa anda pada 2.30 petang,” tegas hakim itu lapor Bernama.

Terdahulu, peguam Najib, Tan Sri Muhammad Shafee Abdullah memberitahu mahkamah parti BN akan mengadakan mesyuarat penting hari ini berhubung pemilihan calon jawatan perdana menteri pada 11 pagi ini.

“Anak guam saya adalah penasihat BN, beliau perlu berada di sana bersama Presiden Datuk Seri Dr Ahmad Zahid Hamidi dengan pemimpin parti yang lain untuk membuat keputusan,” kata peguam itu.

Prosiding pagi ini dimulakan dengan keterangan Mohd Hazem Abd Rahman, 49, bekas Ketua Pegawai Eksekutif 1MDB, dalam pemeriksaan balas oleh Muhammad Shafee mengenai transaksi berjuta-juta wang daripada 1MDB.

Najib, 68, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Semalam, Majlis Tertinggi UMNO mengadakan mesyuarat khas di tempat yang sama untuk membincangkan calon parti untuk jawatan perdana menteri, yang namanya akan diserahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.

Yang Dipertua Dewan Rakyat Datuk Azhar Azizan Harun dalam kenyataan semalam pula memaklumkan, semua Ahli Dewan Rakyat diminta menghantar surat akuan bersumpah kepada Istana Negara dan menamakan calon pilihan untuk dilantik sebagai Perdana Menteri yang ke-9.

Surat akuan itu perlu diserahkan kepada pihak Istana Negara selewat-lewatnya sebelum 4 petang hari ini, atau ia tidak akan diambil kira.


Pertemuan dengan PM, Menteri UMNO akui PAU dikuasai ‘Kluster Mahkamah’

Menteri UMNO memberi penjelasan kepada Perdana Menteri Tan Sri Muhyiddin Yassin bahawa ‘Kluster Mahkamah’ menguasai Perhimpunan Agung UMNO 2020 (PAU) sehingga mereka terpaksa mengikut naratif yang sudah dirancang mengikut kehendak Presiden UMNO.

Hampir semua Menteri dan Timbalan Menteri UMNO berjumpa dengan Muhyiddin di Putrajaya bagi memberikan penjelasan dan pendirian mereka susulan kritikan secara terbuka terhadap kerajaan Perikatan Nasional (PN) semasa PAU hujung minggu baru-baru ini.

“Menteri dan Timbalan Menteri UMNO mengakui mereka hanya mengikut kehendak Presiden (Datuk Seri Ahmad Zahid Hamidi) dan sekiranya tidak mengikut naratif yang sudah dirancang mereka berdepan tindakan.

“Mereka memberitahu Muhyiddin ‘Kluster Mahkamah’ menguasai PAU dan setiap ucapan sudah disediakan yang mana mereka perlu ikut sahaja dengan membaca,” kata sumber.

Selain itu, sumber juga mendedahkan serangan oleh Zahid bersama rakan-rakan sejawat lain yang disifatkan ‘Kluster Mahkamah’ sudah dirancang rapi dan mereka sebenarnya mahu Menteri dan Timbalan Menteri ini meletak jawatan semasa PAU bagaimanapun rancangan tersebut gagal.

“Mereka rancang sesuatu yang besar berlaku, malangnya tidak ada seorang Menteri dan Timbalan Menteri tampil meletak jawatan ketika PAU.

“Zahid kecewa kerana cita-citanya adalah untuk dicalonkan sebagai bakal perdana menteri tetapi tidak mendapat sambutan,” kata sumber lagi.

PAU hujung minggu lalu menyaksikan pemimpin dan perwakilan parti menyerang Bersatu dalam menyokong Zahid untuk memutuskan hubungan dengan PN.

Beberapa Menteri dan Timbalan Menteri yang dilihat bertemu Muhyiddin antaranya Menteri Pertahanan, Datuk Seri Ismail Sabri Yaakob, Tan Sri Annuar Musa (Menteri Wilayah Persekutuan), Datuk Dr Shamsul Anuar Nasarah (Menteri Tenaga dan Sumber Asli).

Datuk Noraini Ahmad (Menteri Pengajian Tinggi), Datuk Seri Reezal Merican Naina Merican (Menteri Belia dan Sukan) dan Datuk Seri Hishammuddin Tun Hussein (Menteri Luar Negeri).

Bagaimanapun mereka semua mengunci mulut dan tidak memberikan sebarang komen berhubung pertemuan tersebut.


Covid-19 merebak di sekolah Yogyakarta

Kerajaan tempatan Yogyakarta masih menyiasat penularan berleluasan Covid-19 di beberapa sekolah di wilayah istimewa itu sejak hujung bulan lalu.

Bermula di subdaerah Sedayu di Bantul, kluster sekolah telah merebak di tiga lagi daerah jiran sejak akhi Oktober, kata Setiausaha Yogyakarta, Kadarmanta Baskara Aji.

Kerajaan tempatan telah mengeluarkan kebimbangan awal bahawa terdapat kecuaian pasukan petugas Covid-19 peringkat sekolah dalam menguatkuasakan protokol kesihatan yang telah ditetapkan, terutamanya membenarkan orang ramai semasa cuti sekolah.

“Jika tempoh belajar lebih daripada 2.5 jam, biasanya ada istirahat, kantin sekolah akan dibuka dan pelajar akan memenuhinya,” kata Aji.

Menurutnya kerajaan wilayah itu akan menilai semula sesi pembelajaran bersemuka, terutama dari segi jam persekolahan yang mungkin dihadkan kepada 2.5 jam sehari.

Aji berkata, berdasarkan penemuan kluster Covid-19 yang berleluasa di sekolah, bukan sahaja pelajar tetapi guru juga menjadi pembawa virus itu.

“Di daerah Sleman, misalnya, terdapat 64 pelajar dan 15 guru yang telah diuji positif Covid-19,” katanya.

Sementara itu, Indonesia merekodkan 480 jangkitan baharu dalam tempoh 24 jam semalam, menjadikan keseluruhannya 4,249,323 kes positif dilaporkan sejak awal tahun lalu.

Kes baharu itu dikesan menerusi ujian saringan dilakukan terhadap 299,600 individu.

Sehingga semalam, terdapat 9,537 kes aktif di Indonesia. – Agensi


Isu rumah terbuka, MP Pasir Gudang bimbang wang rakyat disalah guna

Ahli Parlimen Pasir Gudang, Hassan Karim bimbang dengan langkah kerajaan campuran menganjurkan majlis Rumah Terbuka secara besar-besaran di beberapa buah negeri pada tahun ini.

Hassan yang dikenali lantang berbanding pemimpin PKR lain berkata walaupun terdapat peruntukan untuk penganjuran seperti itu, namun ia diperuntukkan di satu tempat sahaja misalnya di kediaman rasmi Perdana Menteri di Seri Perdana, Putrajaya.

“Tetapi mengadakan rumah terbuka raya semacam road show untuk Perdana Menteri dari sebuah negeri ke sebuah negeri hingga enam negeri adalah fenomena baharu. Ini yang ditakuti menyalahi kod etika dan undang-undang penggunaan wang awam.

“Mungkin jumlah wang kerajaan yang digunakan untuk perbelanjaan mengadakan majlis rasmi rumah terbuka hari raya peringkat nasional dan negeri menelan belanja tidak sampai juta-juta ringgit, tetapi perlu diingat setiap seringgit pun duit kerajaan adalah duit awam. Bermakna duit rakyat yang perlu dibelanja secara berhemah dan tidak melanggar etika moral dan undang-undang.

“Contohnya, berapalah sangat duit Kerajaan India digunakan untuk menerbangkan sebuah helikopter kerajaan untuk Perdana Menteri India, Indira Ghandi berkempen pilihan raya. Bukan kuantum wang yang digunakan itu besar atau kecil, yang menjadi isu pokok ialah telah berlaku penyalahgunaan kuasa,” katanya dalam satu hantaran di Facebook.

Menurut Hassan, tidak salah Perdana Menteri mengadakan rumah terbuka hari raya di enam buah negeri jika beliau menggunakan wang parti sendiri iaitu wang PKR, wang Pakatan Harapan (PH) atau wang peribadi Perdana Menteri sendiri.

Namun, katanya, ia menjadi salah jika Perdana Menteri menggunakan wang Kerajaan Pusat ataupun Menteri-Menteri Besar dalam kalangan kerajaan Negeri pimpinan PH menggunakan wang kerajaan negeri atau wang kerajaan tempatan.

Ujarnya, ini kerana ia jelas satu penyalahgunaan kuasa, termasuk jika kakitangan awam dan jentera kerajaan digunakan untuk mengendalikan rumah-rumah terbuka tersebut.

“Sebelum terlambat, Perdana Menteri, Datuk Seri Anwar Ibrahim seeloknya mengumumkan bahawa wang kerajaan tidak akan digunakan untuk membiayai road show rumah terbuka hari raya itu.

“Perdana Menteri kena umumkan bahawa PKR, PH serta Perdana Menteri secara peribadi akan menggunakan wang sendiri,” katanya.

Pada masa sama, ujarnya, 84 ahli-ahli parlimen PH dan ratusan ahli-ahli dewan undangan negeri (ADUN PH) di seluruh negara juga perlu dikerah supaya tampil ke hadapan membantu Perdana Menteri untuk menampung kos mengadakan rumah-rumah terbuka raya itu.

“Sebabnya mudah. Kerajaan Persekutuan pimpinan Perdana Menteri perlu berjimat. Seperti Perdana Menteri sebut di dalam Parlimen bahawa hutang negara sekarang sudah mencecah 1.5 trillion ringgit iaitu 82 peratus daripada Keluaran Dalam Negara Kasar (KDNK).

“Selain itu kerajaan sering memberitahu bahawa kerajaan sedang menanggung beban hutang 1MDB sebanyak RM18.2 billion,” ujarnya.

Jelas beliau, pengumuman pembiayaan rumah terbuka hari raya itu perlu dilakukan supaya ia tidak merosakkan imej Anwar kerana dalam masa lima bulan sahaja beliau sudah memberikan beberapa contoh yang baik iaitu kepimpinan melalui teladan.

“Misalnya, Perdana Menteri tidak mengambil gaji dan elaunnya sebagai Perdana Menteri dan juga Menteri Kewangan. Inilah buat kali pertama dalam sejarah Malaysia bahawa Perdana Menterinya membuat kerja dan memikul tanggungjawab secara pro bono, iaitu tanpa bayaran.

“Contoh kedua,Perdana Menteri juga membuat keputusan bahawa menteri-menteri Kabinet juga mengalami pemotongan gaji dan elaun sebanyak 20 peratus. Ini semua langkah terpuji. Ia bukan retorik.

“Pengorbanan yang dilakukan oleh Perdana Menteri Anwar dan menteri-menteri dalam Kabinetnya adalah perkara yang nyata,” katanya.

Hassan menambah, beliau sebagai ahli parlimen penyokong kerajaan bagaimanapun cuba diri sendiri supaya dapat yakin dan percaya bahawa program rumah terbuka ‘road show; di enam negeri itu tidak ada kena mengena dengan pilihan raya negeri tidak lama lagi.

“Tetapi saya tidak boleh menipu diri saya sendiri. Saya juga percaya tidak ada siapa yang percaya bahawa rumah-rumah terbuka raya di enam buah negeri khusus terpilih itu tidak ada kena mengena dengan pilihan raya negeri akan datang.

“Oleh itu, buatlah rumah-rumah terbuka raya di mana-mana. Raya pun sebulan. Tidak jadi masalah. Bukan satu isu. Tetapi tolonglah jangan gunakan wang awam atau wang kerajaan,” ujarnya


SPR tentukan penambahan kawasan pilihan raya, kerajaan tak berhak campur

Suruhanjaya Pilihan Raya (SPR) bertanggungjawab menentukan sama ada untuk melaksanakan penambahan kawasan pilihan raya atau persempadanan semula, kerajaan tidak mencampuri hak dan tanggungjawab badan tersebut, kata Datuk Seri Dr Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-Undang) itu menjelaskan kuasa tersebut adalah tertakluk bawah SPR dan suruhanjaya itu bebas membuat saranan, bagaimanapun setakat ini tiada syor untuk melaksanakan kajian bagi tujuan tersebut.

“Kajian bukannya hanya untuk menambah jumlah (kawasan pilihan raya), tetapi ada jumlah boleh dikurangkan atas (syor) SPR.

“Kerajaan tidak berhak ganggu tanggungjawab SPR. SPR adalah bebas untuk membuat keputusannya sendiri untuk disarankan kepada kerajaan,” katanya di Dewan Rakyat hari ini.

Beliau menjawab soalan dikemukakan Ahli Parlimen Rasah Cha Kee Chin.

Wan Junaidi menjelaskan, urusan Kajian Semula Persempadanan adalah kajian semula pembahagian sempadan-sempadan Bahagian Pilihan Raya sedia ada bagi mengesyorkan apa-apa perubahan dengannya yang difikirkan perlu berdasarkan Fasal (2) Perkara 113 Perlembagaan Persekutuan.

Katanya, Perkara 113 Perlembagaan Persekutuan memberi kuasa kepada SPR untuk melaksanakan kajian semula sempadan setiap Bahagian Pilihan Raya di negara ini yang terbahagi kepada tiga unit berasingan mengikut Fasa (6) Perkara 113 perlembagaan sama.

Beliau memaklumkan, unit itu merangkumi Unit Negeri-Negeri Tanah Melayu termasuk Wilayah Persekutuan Kuala Lumpur, Labuan dan Putrajaya; Unit Negeri Sabah dan Unit Negeri Sarawak.

“Urusan Kajian Semula Persempadanan bermula mengikut keadaan apabila tamat tempoh tidak kurang lat lapan tahun daripada tarikh siapnya urusan Kajian Semula Persempadanan sebelumnya,” katanya.

Katanya, jika ia berkaitan dengan peruntukan Fasal (2) Perkara 113 Perlembagaan Persekutuan, SPR boleh memulakan urusan Kajian Persempadanan Semula setelah tamat tempoh tidak kurang lat atau selang lapan tahun daripada tarikh siapnya urusan kajian semula sebelumnya.

“Namun sekiranya SPR memulakan urusan berkenaan, ia perlu diselesaikan dalam tempoh dua tahun. Bagi maksud terbabit, la tempoh lapan tahun bagi kajian semula persempadanan negeri Sarawak akan berakhir pada tahun 2023, Sabah pada tahun 2025 manakala Negeri-Negeri Tanah Melayu pula pada tahun 2026,” katanya.

Beliau berkata, apabila Perlembagaan Persekutuan dipinda, sama ada penambahan atau pengurangan kerusi dewan mahupun pewujudan wilayah baharu, SPR hendaklah melaksanakan urusan Kajian Persempadanan Semula dalam tempoh dua tahun dari tarikh pindaan undang-undang itu berkuat kuasa.

Secara dasarnya, Wan Junaid menjelaskan, setiap pemilih akan mengundi berdasarkan Bahagian Pilihan Raya yang telah ditetapkan kepada mereka.

“Namun begitu, jumlah pemilih dalam sesuatu bahagian yang lebih kurang sama banyak turut mengambil kira faktor-faktor seperti kesulitan atau kesukaran perhubungan, pengangkutan, keluasan kawasan, demografi serta bentuk geografi.

“Setiap bahagian adalah unik dan berbeza dari segi demografi, keluasan kawasan dan bentuk geografi. Setiap satu bahagian tidak boleh disamakan atau dibandingkan dengan bahagian yang lain,” katanya.


1 April lihat anak bulan Ramadan

Tarikh melihat anak bulan Ramadan bagi menetapkan tarikh permulaan puasa tahun ini ialah pada petang Jumaat, 1 April 2022 Masihi bersamaan 29 Syaaban 1443 Hijriah, menurut Pejabat Penyimpan Mohor Besar Raja-raja.

Penyimpan Mohor Besar Raja-raja dalam kenyataan hari ini menyebut tarikh permulaan puasa akan diisyitharkan pada malam itu melalui radio dan televisyen, lapor Bernama.

Menurut kenyataan itu, jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu:

“Majlis Raja-Raja telah mempersetujui bahawa cara menetapkan tarikh permulaan puasa adalah berdasarkan rukyah dan hisab,” katanya.